
Orientul Antic (Mirajul) 

În văile marilor fluvii 

Odinioară (cu patru milenii înainte de Cristos), în 
văile marilor fluvii ce străbat părțile răsăritene ale lumii, în 
Orientul antic, din Egiptul african şi până în îndepărtata 
Chină, au apărut primele state cunoscute în istorie şi s-au 
dezvoltat civilizaţii vestite. Apa însăşi a jucat un rol 
esenţial în progresul continuu al acestora, pentru că 
popoarele ce le-au creat se aşezaseră din vremuri 
preistorice pe malul fluviilor. 

Pământul Egiptului era brăzdat de marele fluviu Nil, 
denumit în vechime Hapi. Pe cât de mare, pe atât de 
ciudată îi era curgerea: izvoarele erau în munţii Virunga 
din Africa ecuatorială. Până să ajungă să se verse în nord, 
în Marea Mediterană, fluviul măsoară 6671 km. Prezintă 
numeroase cascade, iar la vărsare formează o imensă deltă 
(denumită astfel de greci) de 24000 km2, desfăcându-se în 
nouă braţe, dintre care mai cunoscute sunt Rosseta şi 
Damietta. Dar care este însemnătatea Nilului pentru 
Egipt? Istoricul grec Herodot ne spune că pământul 
Egiptului este pentru locuitorii lui un dar al fluviului. 

Vara, cu regularitate, la izvoare cad ploi abundente, 
după care fluviul se revarsă. Când apele s-au retras, în 
urma lor rămâne un mâl gras, pe care locuitorii Egiptului 
antic îl foloseau pentru agricultură. 

În deltă creşteau plante valoroase: papirusul, din 
care se pregătea materialul de scris, lotusul şi trestia, 
plante care se exportau şi în alte ţări. În primele vremuri 
ale istoriei Egiptului, se arunca sămânţa în mâlul roditor, 
apoi erau lăsate animalele ca s-o împlânte adânc cu 
copitele. Mai târziu intervine priceperea: se creează 
rezervoare de apă pentru timpul secetos şi chiar lacuri de 
acumulare, cum este Moeris, existent şi azi. Dar mai ales 
se fac canale de irigație din piatră, pentru aducerea apei la 
terenurile însămânţate. 

Cam în acelaşi timp, în valea marilor fluvii ce 


brăzdau pământul Chinei antice, Huan-Ho (Fluviul Galben) 
şi lan-Ţi (Fluviul Albastru), se foloseau de asemenea canale 
de irigație. 

Şi în Mesopotamia (Ţara dintre ape) în valea fluviilor 
Tigru şi Eufrat se irigau ogoarele. Mari centre agricole a 
avut şi India antică în văile fluviilor Indus şi Gange, iar 
Palestina în valea Iordanului. 

Creşterea vitelor a fost o îndeletnicire generală, 
speciile de animale fiind adesea diferite de la ţară la ţară: 
apele Nilului erau bogate în peşte, în preajma fluviului 
trăiau felurite păsări (ibis, gâşte), animale mari şi fioroase 
(rinoceri, crocodili, lei, leoparzi), elefanţi, graţioase gazele 
şi antilope; asirienii, locuitorii ținuturilor muntoase din 
nordul Mesopotamiei, au domesticit din vechime calul şi 
măgarul sălbatic; vechii evrei erau păstori, crescând oi, 
capre, asini, măgari şi catâri; perşii erau renumiţi pentru 
hergheliile de cai de rasă. Fiind călăreţi vestiți erau 
denumiți „cavalerii antichităţii”; India era dăruită de 
natură cu cea mai mare varietate de animale şi păsări ce 
trăiau în special în hăţişurile greu de străbătut ale 
junglelor; şi pe pământul Chinei se găseau multe specii de 
animale, atât domestice cât şi sălbatice. 

Meşteşugurile s-au dezvoltat şi ele în regiunile 
marilor fluvii, fiind dovada nivelului de civilizaţie atins de 
popoarele din aceste zone. Egiptenii erau excelenți 
meşteşugari, edificând cele mai mari construcţii în piatră, 
lucrând cu măiestrie ceramică, bijuterii ori ţesături. 

In Mesopotamia s-a înregistrat ritmul cel mai rapid 
de dezvoltare a meşteşugurilor. Se foloseau roata olarului, 
carul cu roţi, nava cu velă (pânză) şi plugul la sumerieni şi 
chaldeeni (locuitorii din sud, mai ales cei aşezaţi în 
câmpiile din valea Eufratului), iar la asirieni metalurgia 
era practicată cu mare pricepere. 

In vechile texte din Egipt, Mesopotamia, India şi 
China sunt menţionate activităţile zilnice ale împletitorilor 
de coşuri, ale olarilor, ale celor care se ocupau cu 
prelucrarea bronzului pentru a-l transforma în unelte, 
arme şi podoabe. Era de asemenea pomenită munca 


dulgherilor, a constructorilor de nave, a cioplitorilor de 
piatră, cea nobilă a arhitecţilor, dar şi cea atât de necesară 
a brutarilor. 

În India, ţara aurului şi a pietrelor preţioase, 
meşteşugul prelucrării era cu adevărat artă. 

Chinezii erau neîntrecuţi în prelucrarea argilei fine, a 
metalelor, a lemnului tare, a fildeşului şi a pietrei 
semiprețioase numite jad. Ei sunt inventatorii mătăsii, fiind 
primii din lume care au crescut viermii de mătase şi au 
prelucrat borangicul. 

Fenicienii, oameni ai mărilor, dacă n-au fost prea 
buni agricultori, aveau în schimb ateliere de prelucrare a 
bronzului, aurului şi argintului, de ţesut şi vopsit stofele de 
lux. Vopseaua roşie-violet (purpură) o obțineau dintr-o 
scoică ce trăia în adâncul Mării Egee. Au inventat şi sticla 
transparentă şi erau mari constructori de corăbii. 

La rândul lor, perşii prelucrau cu pricepere fierul, 
aurul, cuprul şi plumbul, marmura şi pietrele preţioase. 

Producţia agricolă şi produsele meşteşugăreşti erau 
destinate şi schimburilor comerciale. 

În Mesopotamia, Babilonul era un centru important 
al legăturilor comerciale cu Egiptul, cu perşii, indienii şi 
chinezii. Drumul comercial care străbătea Asia din China 
până în Mesopotamia se numea „drumul mătăsii”. 

Situate la Marea Mediterană, Egiptul, Fenicia, Creta 
erau cele mai însemnate state comerciale. Mărfurile 
egiptene erau cerute şi transportate cu caravane şi corăbii 
în multe ţări. Egiptenii au încercat construirea unui canal 
navigabil care să unească apele Mării Mediterane cu cele 
ale Mării Roşii, dar lucrările nu au putut fi încheiate. 

Fenicienii au fost marinari şi negustori pricepuţi, 
adevăraţi cărăuşi ai mărilor. Construind corăbii puternice 
din lemn de cedru, ei au fost şi primii stăpâni ai mării. Se 
spune că împinşi de nevoile comerţului şi călăuzindu-se 
noaptea după Steaua polară, ar fi trecut Gibraltarul în 
Atlantic şi ar fi ajuns în punctul cel mai sudic al Africii 
(Capul Bunei Speranţe), pe care târziu în evul mediu îl vor 
atinge portughezii Bartolomeo Diaz şi Vasco da Gama. 


Fenicienii au întemeiat numeroase colonii, dintre care cea 
mai importantă a fost Cartagina (Oraşul Nou), pe coasta de 
nord a Africii, ajunsă mai târziu ea însăşi o mare putere 
maritimă. 

Societăţile orientale 

Ţările Orientului antic au cunoscut o formă de sclavie 
patriarhală. 

În Egipt nu erau la început mulţi sclavi. Ei erau 
folosiţi mai ales în temple şi palate. Ţăranii şi micii 
meşteşugari, trăind în obşti săteşti, munceau de la 
răsăritul până la apusul soarelui şi plăteau biruri grele. 
Numărul sclavilor va creşte mai ales pe seama 
prizonierilor de război. Socotiţi animale de povară, aceştia 
erau puşi să muncească la ridicarea construcţiilor şi sub 
ameninţarea biciului. Preoţii templelor şi proprietarii de 
bunuri şi sclavi erau puternici şi temuţi. Marii dregători şi 
negustorii bogaţi aduceau din ţări îndepărtate parfumuri, 
mirodenii, pietre preţioase, păsări şi animale rare. 

În Egipt a existat şi o aristocrație militară, care se 
îndeletnicea numai cu războaiele de cuceriri. 

O situaţie asemănătoare era şi în Mesopotamia, 
Persia, China. Mai puţin accentuată a fost sclavia în 
Palestina, evreii păstrându-şi multă vreme caracterul 
nomad şi pastoral. 

În Fenicia şi India societatea a cunoscut forme mai 
grele de sclavie. Stăpânii de sclavi din Fenicia posedau 
pământuri, dar mai ales ateliere meşteşugăreşti şi corăbii. 
Sclavii de pe pământuri, din atelierele meşteşugăreşti şi 
mai ales sclavii vâslaşi la galere (folosiţi pentru prima oară 
de fenicieni) prestau o muncă istovitoare. 

În India, după ce vechii locuitori, dravidienii, au fost 
supuşi în mileniul al II-lea î.Hr. De triburile războinice ale 
arienilor şi aceştia au impus cultul zeului Brahma în toată 
India, cei mai puternici erau preoţii. Ei au răspândit 
legenda după care oamenii au fost creaţi din diferite părţi 
ale trupului lui Brahma şi de aceea se deosebesc prin 
naştere şi se împart în patru categorii (caste). Trecerea 
dintr-o castă în alta era strict interzisă şi se pedepsea 


aspru prin lege. Din primele două caste, superioare, făceau 
parte  brahmanii (preoții) şi militarii; din ultimele 
agricultorii, meşteşugarii, negustorii şi argaţii. În afara 
castelor, deci a societăţii, se situa categoria cea mai 
urgisită: paria. Aceştia puteau fi omorâţi de oricine, erau 
socotiți animale vorbitoare, locuiau în rezervaţii în afara 
localităţilor şi nu li se permitea să aibă decât câini, asini şi 
să poarte numai podoabe din fier. În secolul al VI-lea î.Hr. 
A apărut o nouă credinţă fondată de un prinţ indian, care 
va fi numit Buda (Iluminatul). Acesta susţinea că oamenii 
sunt prin naştere egali între ei şi se pot elibera prin 
desăvârşirea morală. 

Puternicele despoţii orientale 

Deşi au luat fiinţă în condiţii de loc şi timp diferite, 
puternicele state din Orientul antic au cunoscut ca element 
comun forma de conducere a „despoţiei orientale”. 
Intreaga putere era concentrată în mâna unui singur om 
(monarh) numit: faraon în Egipt; rege în Mesopotamia, 
Fenicia, Palestina şi Persia; împărat în China; rajah în 
India. Despotul conducea cu ajutorul unui sfat format din 
aristocrați. 

Dispunea de armată puternică destinată a înăbuşi, în 
interior, orice împotrivire, iar în exterior, ducerii 
războaielor de cucerire. Aristocraţia şi clerul creau o aură 
de divinitate în jurul monarhului, pentru a impune 
oamenilor simpli ideea de legitimitate a puterii sale. În 
Egipt faraonul era socotit fiul lui Ra (zeul soarelui) şi 
zeificat după moarte. Oamenii de rând n-aveau voie să-l 
privească pe faraon, socotindu-se că umbresc chipul 
soarelui şi de cutezau erau aspru pedepsiţi. În acelaşi fel 
era considerat împăratul Chinei, numit şi el „fiu al cerului 
senin”. Regii persani trăiau în palate fastuoase, cu grădini 
şi parcuri luxuriante, înconjurați de mii de servitori, 
funcţionari, curteni şi preoţi. Erau îmbrăcaţi în haine 
scumpe, tesute în fir de aur, tronul le era aurit, bătut cu 
pietre preţioase. Cei care li se înfăţişau, indiferent de rang, 
trebuiau să stea în genunchi şi cu faţa la pământ. 
Asemenea obiceiuri se practicau şi la curtea rajahilor 


indieni, aşa cum vădesc şi reprezentările artistice de pe 
monumentele culturilor vechi. 

Egiptul Antic 

Pe la anul 3500 î.Hr. stătuleţele numite nome, 
dezvoltate demult pe teritoriul Egiptului au început să se 
unească, formându-se două mari regate: Egiptul de Jos (în 
deltă) şi Egiptul de Sus (pe valea mijlocie a Nilului). După 
tradiţie, pe la anul 3200 î.Hr. Monarhul Menes ar fi cucerit 
prin război Egiptul de Jos, proclamându-se faraon şi 
întemeind regatul unificat al Egiptului. 

Istoria politică a Egiptului antic a cunoscut cinci mari 
perioade: perioada regatului timpuriu (3100-2686 î.Hr.); 
perioada regatului vechi (2286-2181 î.Hr); perioada 
regatului mijlociu (2181-1786 î.Hr.); perioada regatului 
nou (1786-1085 î.Hr); perioada regatului târziu (1085-525 
î.Hr.), fiecare dintre ele având un număr mai mic sau mai 
mare de dinastii. 

De la începutul istoriei sale, Egiptul a purtat războaie 
de cucerire, în perioada regatului vechi, capitala statului 
era la Memphis (căruia i se spunea „cumpăna celor două 
ţări”) pe fluviul Nil, iar faraonii dinastiei memphite au 
urmărit ca aureola divină să le fie menţinută şi mărită prin 
gloria militară. 

Timp de o mie de ani, nobilimea militară a mânat 
armatele egiptene, la porunca faraonului, asupra altor 
popoare ce locuiau în Peninsula Sinai, Nubia şi Libia. Din 
teritoriile cucerite erau aduse prăzi bogate, menite să 
contribuie la înflorirea statului egiptean şi sclavi pentru 
mâna de lucru necesară ridicării unor construcţii. Dacă 
adăugăm şi legăturile comerciale pe care Egiptul le 
întreținea cu alte puteri, vom înţelege ce anume a condus 
la întărirea şi dezvoltarea statului egiptean şi, 
corespunzător, la creşterea autorității faraonilor. 

În această perioadă începe înălțarea uriaşelor 
construcţii, numite piramide, care au devenit celebre şi 
care erau mormintele faraonilor. Cele mai însemnate şi 
impunătoare au fost ridicate în valea Nilului, în apropiere 
de Memphis, în timpul faraonilor Khufu (Kheops), Khefren 


şi Mykerinos (Menkaure). 

Perioada regatului vechi este tulburată, spre sfârşitul 
ei, de lupte între nome pentru putere. Pe la anul 2060 î.Hr. 
Un prinţ din oraşul Teba reuşeşte să pună capăt acestor 
ciocniri interne şi să restabilească unitatea statului 
egiptean. El se proclamă faraon, iar capitala statului o 
mută la Teba. Viaţa Egiptului va mai fi tulburată în acest 
mileniu de două evenimente: la anul 1750 î.Hr. Are loc 
prima răscoală cunoscută în istorie şi, ca o consecinţă a 
acesteia, către 1720 î.Hr. Are loc invazia hicsoşilor, popor 
venit din Peninsula Sinai. Răsculaţii, ţărani şi sclavi, au 
alungat din palate pe cei bogaţi, au ocupat templele, au ars 
actele de cancelarie şi legile, au ocupat Teba, alungându-i 
pe faraon şi sfetnicii lui, au pus stăpânire pe depozitele de 
cereale. Este adevărat că faraonul a reuşit să-şi 
restabilească prin forţă autoritatea, dar statul egiptean 
slăbeşte şi el este o pradă uşoară pentru hicsoşi. 

Stăpânirea  hicsoşilor asupra Egiptului a durat 
aproape 150 de ani. A fost o perioadă de crâncenă robie 
pentru egipteni. Teba se va afla în fruntea luptei de 
eliberare care va fi încununată de succes cam pe la 1580 
î.Hr. Prin alungarea hicsoşilor. 

Istoria regatului nou cunoaşte domnia a doi faraoni 
de seamă, cu renume în istoria antichităţii: Tutmes al II- 
lea (1504-1450 î.Hr.) şi Ramses al II-lea (1304-1237 î.Hr.). 
În timpul lui Tutmes al III-lea, care dispunea de o armată 
puternică formată din pedestrime şi care de luptă, Egiptul 
cucereşte Palestina, Fenicia şi Siria. Ramses al Il-lea 
continuă războaiele de cucerire, luptând cu unele triburi 
asiatice. Cele mai grele lupte le-a purtat cu hitiţii, aflaţi în 
plină expansiune şi urmărind să cucerească Siria. Va 
ajunge cu ei la un tratat de pace şi se va căsători cu o 
prinţesă hitită. Partea sudică a Siriei este încorporată la 
Egipt. Cuceririle fac din statul egiptean un adevărat 
imperiu. Domnia lui Ramses al II-lea se evidenţiază şi prin 
ridicarea unor construcții, dintre care strălucesc 
monumentalele temple de la Luxor şi Karnak din 
apropierea Tebei. 


A devenit celebru în zilele noastre, prin descoperirea 
în 1922 a mormântului său din Valea Regilor, cu un 
inventar de o uimitoare bogăţie şi rafinament artistic, 
faraonul Tutankamon, care a ajuns la tron în 1361 î.Hr. 
Când avea zece ani şi a murit la nouăsprezece ani, în 1352 
î.Hr. 

Pe la începutul secolului VII î.Hr. Asirienii, locuitorii 
din nordul Mesopotamiei, pătrund în Egipt, cuceresc Teba 
şi instaurează o domnie apăsătoare. Dar lupta de eliberare 
reuşeşte douăzeci de ani mai târziu să alunge stăpânirea 
asiriană. Statul egiptean se reface. Capitala este stabilită 
la Sais, în Deltă. Perioada dintre secolele VII-VI î.Hr. Aduce 
o adevărată înflorire pentru Egipt, cunoscută sub numele 
de „renaşterea saită”. Acum se vor realiza noi construcţii 
şi canalul ce lega un braţ al Nilului cu Marea Roşie. Dar 
renaşterea saită a fost de scurtă durată. La anul 525 î.Hr. 
Egiptul antic cade sub stăpânirea perşilor. 

Mesopotamia 

În partea sudică a Mesopotamiei, încă din mileniul IV 
î.Hr. au apărut primele formaţiuni statale sub forma 
oraşelor-state: Ur, Uruk, Lagaş, Kiş, Akkad, Sumer. Ca şi în 
cazul nomelor, conducătorii oraşelor-state se războiau 
între ei. Primul rege care a reuşit să unifice, până la 2371 
î.Hr. aceste oraşe-state, este Sargon I, dinastia întemeiată 
de el stăpânind, aproape două secole, Mesopotamia. 

Între anii 2144-2124 î.Hr. Cetatea Lagaş beneficiază 
de o perioadă de pace şi prosperitate sub guvernarea lui 
Gudea, acest stat-oraş cunoscând în vremea sa şi o 
remarcabilă înflorire a artelor şi construcţiilor. 

În jurul anului 2000 î.Hr. Acest stat decade şi se 
formează un nou stat cu capitala la Babilon. 

Babilonul se afirmă puternic în vremea regelui 
Hammurabi (1792-1749 î.Hr.). De numele acestuia e legată 
întocmirea primului cod de legi din lume, care consfințea 
puterea regelui, a aristocrației şi sclavia. 

După moartea lui Hammurabi, Babilonul decade şi e 
cucerit de asirieni, împreună cu Egiptul, Fenicia şi 
Palestina. Neputând suporta stăpânirea asiriană, 


babilonienii reuşesc să se elibereze temporar sub domnia 
lui Nabucodonosor I. Statul asirian readuce însă sub 
ascultare Babilonul, care, abia în 626, sub conducerea lui 
Nabopalasar, va dobândi independenţa. Babilonul cunoaşte 
o nouă înflorire, după care în 539 î.Hr. Este cucerit de 
Imperiul persan. 

Asiria 

Statul asirian se constituie în secolul al XIX-lea î.Hr. 
Devenind sub domnia lui Samsi-Adad (1853-1780 î.Hr.) o 
mare putere militară ce va încerca să-şi impună stăpânirea 
asupra statelor din Mesopotamia. Arma cea mai temută a 
asirienilor era cruzimea cu care tratau pe învinşi. De aceea 
a avut de înfruntat numeroase răzvrătiri ale acestora. 
Maxima înflorire a statului se va produce în vremea 
domniei lui Tiglatpalasar al III-lea (747-727 î.Hr.). 

Între 811 şi 806 î.Hr. Documentele menţionează 
regența reginei Semiramida, în vremea căreia au fost 
create grădinile suspendate din Babilon, considerate una 
din cele şapte minuni ale lumii antice. 

Un alt moment de înflorire a statului asirian se 
consemnează sub Aşurbanipal (669-627 î.Hr.), care este 
considerat om de cultură pentru că în vremea sa a fost 
organizată marea bibliotecă din Ninive, ce cuprindea peste 
20000 de tăblițe pe care erau imprimate texte religioase, 
literare, ştiinţifice. De altfel, este singurul suveran asirian 
care ştia să citească şi să scrie. 

Regatul sirian va fi nimicit în 605, după marea bătălie 
de la Karkemiş, când posesiunile sale sunt împărţite între 
Media şi Regatul noului Babilon. 

Hittiţii 

În nord-estul Asiei Mici, triburi de păstori nomazi de 
grai indo-european, pătrunse aici în mileniul al III-lea î.Hr. 
Se vor organiza treptat în mici regate, asemenea statelor- 
oraşe mesopotamiene. În secolul al XVIII-lea î.Hr. Se 
consemnează încercarea de unificare iniţiată de regii 
Pikhanas şi fiul său, Anitta, din Kussara, care cuceresc, 
între altele, oraşele-state Hattuşas, Zalpa, Paruşanda, 
stabilind capitala regatului la Nisa. 


Unificarea deplină se săvârşeşte sub domnia lui 
Labarnas (16801650 î.Hr.). Urmaşul său, Hattuşilis I, va 
muta capitala statului la Hattuşas şi va continua politica 
expansionistă care vizează Siria de Nord, cucerire 
împlinită de succesorul său, Mursilis I. 

Regatul hittit cunoaşte şi perioade de regres şi 
decădere, datorate frământărilor interne sau atacurilor 
victorioase ale statelor vecine. 

O revenire se va produce în vremea domniei lui 
Şuppiluliuma (1380-1346 î.Hr.) care a reluat politica 
expansionistă, stabilind noi hotare regatului. 

În anul 1296 î.Hr. Suveranul Muwatillis se confruntă, 
într-o mare bătălie, la Kadeş, cu Ramses al II-lea, în care 
nu este nici victorios, nici înfrânt. 

În jurul anului 1200 î.Hr. Invazia „popoarelor mării” 
se abate şi asupra statului hittit, care nu rezistă acestei 
lovituri, destrămându-se. Mici regate hittite, precum 
Malatya, Karkemiş supraviețuiesc până la cucerirea 
asiriană, din secolul al VIII-lea î.Hr. 

Fenicia 

Pe la anul 1500 î.Hr. pe teritoriul Feniciei existau 
oraşe-state. Puternice şi bogate centre maritime şi 
comerciale: Byblos, Tyr, Sidon. Ele se războiau pentru 
supremaţia maritimă. Abia în secolul al X-lea î.Hr. S-au 
unit temporar, sub regele Hyram I. Lipsa de unitate le-a 
făcut a fi pradă uşoară şi au fost supuse de Egipt, de 
Asiria, mai apoi de perşi. 

Palestina 

Regatul evreilor ajunge la adevărata strălucire la 
sfârşitul secolului al XI-lea î.Hr. Şi începutul secolul al X- 
lea, mai întâi în vremea regelui David (1004-965 î.Hr.), 
apoi a fiului său, înțeleptul rege Solomon (965-928 î.Hr.). 
David a început opera de unire a evreilor, Solomon a 
desăvârşit-o. Capitala statului era la Ierusalim. După 
moartea lui Solomon statul îşi pierde unitatea, împărţindu- 
se în două regate: Israelul în nord şi Iudeea în sud. În anul 
721 î.Hr. Israelul este ocupat de asirieni; în anul 586 î.Hr. 
Nabucodonosor al II-lea cucereşte statul iudeu, dărâmă 


Ierusalimul, duce o parte din populaţie în robie, la Babilon. 

Imperiul Persan 

Prin secolul al IX-lea î.Hr. Trăiau în podişul Iran 
triburi numeroase. Cele din nord-vest erau ale mezilor, în 
sud ale perşilor. Mezii au fost primii care, cucerind 
triburile vecine, inclusiv pe perşi, au pus bazele unui stat. 
Acesta nu şi-a putut păstra mult întâietatea. Conduşi de 
regele Cyrus, perşii îi supun pe mezi şi pun bazele unui 
stat care va cuceri, pe rând, Asiria, Chaldeea, Palestina, 
Fenicia, Egiptul, ca şi oraşele greceşti de pe ţărmul Asiei 
Mici. Imperiul ajunge la cea mai mare întindere în timpul 
lui Darius I (522-486 î.Hr), când perşii au făcut noi 
cuceriri în Asia şi Europa (în Peninsula Balcanică). 
Persepolis şi Susa sunt cele două reşedinţe ale sale. Dar 
nici acest imperiu n-a fost veşnic. După moartea lui Darius 
puterea statului începe să slăbească şi e cucerit în secolul 
următor de armatele lui Alexandru Macedon. 

India Antică 

Multă vreme în valea Indusului şi a Gangelui au 
existat stătuleţe conduse de prinți locali (rajahi) care se 
războiau între ei. Abia în secolul al IV-lea î.Hr. sub 
ameninţarea armatelor greco-macedonene, care ajung la 
hotarele Indiei, stătuleţele se unesc sub conducerea lui 
Chandragupta. După înlăturarea primejdiei s-a format 
statul indian cu capitala la Pataliputra pe Gange. El ajunge 
la cea mai mare putere în secolul al III-lea î.Hr., după care 
e cucerit de triburi nomade din nord. 

China Antică 

China a cunoscut forma de imperiu încă de la 
sfârşitul secolul al XVIII-lea î.Hr. Când s-a constituit statul 
sclavagist pe valea cursului inferior al Fluviului Galben sub 
dinastia Shang. Au fost mai multe dinastii de împărați, dar 
cele mai însemnate s-au consemnat în secolul al III-lea 
î.Hr. — secolul al III-lea d. Hr.: Qin şi Han. Tot acum au loc 
şi două mari răscoale populare: a Sprâncenelor Roşii (17- 
25 d. Hr.), condusă de Fan Ciong şi a Turbanelor Galbene 
(184-200 d. Hr.), condusă de fraţii Ci-huan. Numele acestor 
răscoale vine de la semnul de recunoaştere al răsculaților: 


în primul caz îşi vopseau sprâncenele în roşu, în al doilea 
purtau turbane galbene. Răscoalele sunt înăbuşite. Dar 
imperiul chinez, slăbit, cade sub stăpânirea unor triburi 
mongole din nord. 

Cultura 

În Orientul antic s-au manifestat culturi şi civilizaţii 
demne de admirat. Fiecare popor a strălucit prin 
contribuţii originale în domeniul scrierii, literaturii, 
religiei, ştiinţei şi artei. 

Scrierea 

Scrierea a fost una din cele mai mari invenţii ale 
omenirii, permiţând oamenilor să consemneze gândurile şi 
faptele pentru a fi transmise peste timp. In Mesopotamia şi 
Egipt s-a creat una din cele mai vechi scrieri, pe care 
grecii au numit-o hieroglifică (scriere sfântă). E o scriere 
pictografică, cuvintele sunt redate prin desene sau semne. 
Fiind complicată, era deprinsă în şcoli speciale, unde 
învățau scribii, aristocrații şi preoţii templelor. Ea a rămas 
multă vreme necunoscută europenilor. Abia în 1822 
învățatul francez Champollion a descifrat-o, punând bazele 
egiptologiei. 

Tot scriere hieroglifică, foarte complicată, a apărut şi 
în China încă din mileniul al IV-lea î.Hr. Scriere cuprinzând 
2000 de semne.  Mesopotamienii foloseau scrierea 
cuneiformă (în formă de cuie). Neavând papirus ca 
egiptenii, nici hârtie de mătase, precum chinezii, aceştia 
foloseau tăbliţele de lut, care, arse în foc, se întăreau şi 
păstrau intactă scrierea. Mai multe tăblițe formau o carte, 
mai multe cărţi o bibliotecă. 

Primele biblioteci din lume au apărut deci la Babilon. 
Cea mai celebră a fost însă cea din Alexandria Egiptului. 

Hittiţii au folosit o scriere proprie. Numeroasele 
tăblițe descoperite în ruinele cetăților lor cuprind texte 
care, descifrate, au vădit că limba acestora este un dialect 
indo-european. 

Fenicienii au fost primii care au folosit o scriere 
compusă din 22 de litere. De la fenicieni au preluat-o 
grecii, care au numit-o alfabet (de la primele două litere 


alfa şi beta). Se pare că şi evreii au folosit un alfabet 
simplificat. 

În India, în vechime s-a folosit tot o scriere 
hieroglifică. Arienii cuceritori au introdus un alfabet 
compus din 51 de semne, derivat din scrierea cuneiformă 
şi grecească, din care a rezultat scrierea sanscrită. 

Literatura şi religia 

La popoarele Orientului antic, literatura şi religia nu 
pot fi uşor separate. În general întâlnim trei orientări 
religioase: politeismul (credinţa în mai mulţi zei), ca la 
egipteni, mesopotamieni, fenicieni, indieni (unde, deşi s-a 
impus cultul lui Brahma s-au mai menţinut şi vechile 
zeități) şi chinezi; dualismul (credinţa în doi zei) la perşi; 
zeul binelui, Ormuzd şi zeul răului, Ahriman, religie cu 
nuanţă filosofică, susţinând lupta necontenită a binelui 
împotriva răului; monoteismul (credinţa într-un singur zeu) 
manifestată pentru prima oară la evrei, care, părăsind 
concepţia politeistă, au adoptat în cursul secolul al XI-lea 
î.Hr. Cultul zeului suprem Iehova (Iahve). S-a creat o 
literatură laică şi una religioasă: imnuri, cântece, legende, 
povestiri. 

În Egipt, în operele literare se exprimau: bucuria 
muncii câmpului, bogăția Nilului, strălucirea şi 
binefacerile soarelui. Cântecele de muncă ale ţăranilor 
constituie literatura populară. Pornind de la aceasta, apar 
de timpuriu şi povestirile culte. Aşa este de pildă Povestea 
ţăranului bun de gură, având caracter laic, dar mai ales 
opera egipteană Povestiri despre doi frați, în care motivele 
populare, laice, se împletesc cu fantasticul religios. Era, de 
asemenea, răspândită poezia care cânta Nilul sub forma 
unor imnuri foarte frumoase în expresie şi muzicale. Iată 
câteva versuri din imnul Laudă Nilului: 

„O! Nil! mărire ţie! Zbucnind din astă glie, 

Egiptului îi dărui izvor de apă vie! 

Tu reavăn faci ogorul, tu, plăsmuit de Ra, 

Făpturilor la toate, le dai suflarea ta. 

Eşti domn celor din valuri şi celor din văzduh 

Şi păsări de pogoară, o ştie al tău duh...” 


Mitologia egipteană este deosebit de bogată, 
prezentând o varietate de tematici. Cel mai semnificativ 
este mitul lui Osiris. Legenda spune că oamenii îl iubeau 
pe acest zeu luminos al fecundității, care aducea rodirea în 
lume. Fratele său Set, zeul secetei, însă, îl invidia. El l-a 
pândit pe Osiris şi l-a ucis. L-a tăiat în bucățele şi l-a 
aruncat în apa Nilului. Aflând de această tragedie, soţia 
celui ucis, Isis, zeiţa lunii, şi cu fiul lor, Horus, au coborât 
în apa Nilului şi au adunat rămăşiţele lui Osiris. Au 
reconstituit trupul zeului fertilităţii, au suflat asupra lui şi 
Osiris a înviat. Această legendă exprimă de fapt o realitate 
a naturii Egiptului: o jumătate de an Osiris este mort şi 
stăpâneşte Set, apoi Osiris reînvie, aducând, odată cu 
revenirea la viaţă, primenirea naturii, revărsarea Nilului, 
înflorirea şi abundenta. 

O altă legendă spune că Set l-a căutat pe nepotul său 
Horus, fiul fratelui său Osiris, şi l-a găsit dormind sub un 
arbore. Îi scoase ochii şi-i îngropă pe munte ca să lumineze 
pământul. Atunci ochii lui Horus au înflorit prefăcându-se 
în lotuşi. Îndurerat şi orb, Horus zăcea plângând în pustie. 
Zeița Hathor, stăpâna Sicomorului de la miazăzi, l-a găsit 
pe Horus şi aflând ce s-a întâmplat, a muls o gazelă şi a 
turnat laptele în orbitele lui Horus, care pe dată s-au 
refăcut precum au fost. 

La egipteni era foarte răspândit cultul morţilor, fapt 
pe care îl vor reflecta deopotrivă literatura şi religia. La 
început, în primele secole de existenţă a statului, cultul 
morţilor se concentra în jurul faraonului. El era mumificat 
pentru ca să dăinuie în eternitate. În acest scop se ridicau 
şi monumentalele piramide. Mai târziu, vor fi mumificaţi şi 
unii nobili. 

Din Cartea morţilor, o culegere de descântece, 
rugăciuni, imnuri şi alte texte religioase, aflăm aspecte din 
cele mai interesante legate de destinul celor de jos. 
Egiptenii credeau că această culegere este un îndreptar 
important pentru sufletele care după moarte păşeau pe 
meleagurile infernului. Tot aici Osiris prezida şi tribunalul 
ce judeca sufletele după moarte. 


La egipteni aflăm şi unele mituri despre facerea lumii 
care se datora vegetației: pruncul soare luminând 
pământul cel în beznă înfundat şi-a făcut apariţia ieşind 
dintr-o floare deschisă de lotus, ce creştea pe colina 
înălţată din haosul primar. În pictura veche se reprezintă 
un lotus pe care este aşezat un tânăr. Într-o altă versiune, 
soarele, înfăţişat sub chipul unui vițel de aur, a fost 
zămislit de cer reprezentat sub forma unei vaci uriaşe cu 
trupul presărat de stele. 

Pe tăbliţele de lut de la Babilon s-au aflat multe 
poveşti, legende şi mituri. Legenda potopului descrie cu 
mult talent revărsările şi furtunile înfricoşătoare din 
Chaldeea. Legenda lui Ghilgameş relatează faptele de 
vitejie ale eroului, care pleacă la capătul lumii spre a găsi 
un leac împotriva morţii şi pentru a dobândi viaţa veşnică. 

În Fenicia s-a creat o literatură inspirată din 
călătoriile pe mare, schimburile comerciale şi viaţa marilor 
centre Tyr, Sidon şi Byblos. 

De numele evreilor este legată Biblia, cuprinzând 
mitul despre facerea lumii, precum şi texte istorice, de 
morală, de drept, religioase, alături de care s-au păstrat 
Psalmii lui David şi Cântarea Cântărilor, aparţinând 
înţeleptului Solomon. Biblia cuprinde două mari părţi: 
Vechiul 'Testament şi Noul Testament. Vechiul Testament, 
începe cu facerea lumii. Dumnezeu, creatorul universului, 
a făcut lumea în şase zile, iar în a şaptea s-a odihnit. Pe 
primul om, Adam, l-a zămislit din lut după chipul şi 
asemănarea sa, a suflat peste el şi i-a dat viaţă. Din coasta 
lui Adam a zămislit-o pe Eva. Fiind în rai, Adam şi Eva erau 
stăpâni peste celelalte vieţuitoare şi aveau voie să 
mănânce din toate fructele. Numai din mărul cunoştinţei 
binelui şi răului, nu. Şarpele cel viclean o amăgeşte pe 
Eva, care gustă din fructul oprit. Aceasta îl ispiteşte pe 
Adam, care calcă şi el porunca lui Dumnezeu. Este primul 
păcat al omenirii. Alungaţi din rai, Eva îşi va naşte copiii în 
durere, iar Adam va dobândi cu trudă cele necesare 
traiului. Vor muri şi se vor întoarce în lutul din care au fost 
făcuţi. Şi Vechiul Testament îşi urmează cursul cu faptele 


oamenilor de pe pământ, ale urmaşilor lui Adam şi Eva. 
Cain îl omoară pe fratele său Abel. Oamenii se înrăiesc. 
Dumnezeu îi pedepseşte prin potop. Numai Noe şi 
rudele sale vor supravieţui, plutind pe o corabie deasupra 
apelor dezlănţuite. După potop ei vor readuce pe pământ 
viaţa: oameni, animale, plante. Iată alte câteva momente 
însemnate. Cucernicul Avraam va fi încercat de Dumnezeu, 
care îi cere să-şi jertfească propriul fiu, pe Isaac. Avraam 
ascultă fără crâcnire. Dar când să-şi înjunghie fiul, braţul îi 
e reţinut de îngerul lui Dumnezeu: „Domnul nu vrea 
moartea lui Isaac. i-a încercat doar credinţa!” Multe 
întâmplări sunt legate de viaţa şi faptele lui Iosif. Acesta e 
vândut de tânăr de către fraţii săi unui negustor egiptean 
bogat. Negustorul îl va năpăstui pe Iosif şi îl aruncă pe 
nedrept în închisoare. Acolo, Iosif cunoaşte doi demnitari 
care fuseseră pedepsiţi de faraon. Ei visează şi losif le 
tălmăceşte visul, într-o noapte faraonul are şi el un vis 
ciudat. Unul din cei doi demnitari, care ajunsese iar în 
grațiile lui, îl scoate pe Iosif din închisoare şi acesta 
tălmăceşte atât de bine visul faraonului, încât regele îl face 
primul său sfetnic. Venind foamete peste lume, poporul lui 
Israel s-a îndreptat către Egipt, unde erau rezerve de 
grâne. Au venit şi fraţii lui Iosif. Acesta nu i-a pedepsit, ci, 
folosind puterea pe care o avea, a adus o parte din poporul 
său în Egipt. Mai târziu, în vremea lui Moise, însă, poporul 
lui Israel căzu în robia egipteană. Dumnezeu i-a dat lui 
Moise un toiag care îl va ajuta să îşi călăuzească neamul, 
scoţându-l din robie şi  readucându-l în pământul 
strămoşilor. Când au ajuns la Marea Roşie, era aproape să- 
i prindă oastea egipteană. Moise a făcut un semn cu 
toiagul şi valurile mării s-au despărţit ca un perete, 
lăsându-le drum de trecere. Când au ajuns la ţărmul 
celălalt şi oastea egipteană se afla la mijlocul drumului, 
Moise a făcut iarăşi un semn. Şi valurile s-au revărsat 
asupra urmăritorilor, înecându-i. Târziu, după aşezarea lor 
în pământul străbun, israeliţii şi iudeii, într-un cuvânt 
evreii şi-au ales din rândurile lor regi. Cei mai însemnați 
au fost David şi Solomon. David l-a înfruntat pe uriaşul 


Goliat, conducătorul filistenilor ce veneau de pe mare cu 
intenţia de a-i înrobi. El a ţintit cu praştia în fruntea 
uriaşului, acesta s-a prăbuşit, iar David i-a tăiat capul. 
Inţeleptul Solomon a judecat pricini din cele mai grele. 
Iată una dintre acestea. La rege au venit două femei cu un 
prunc. Fiecare dintre ele pretindea a-i fi mamă. Solomon a 
chemat pe un soldat cu hangerul şi i-a poruncit: „Taie 
pruncul pe din două. Dă jumătate unei femei, cealaltă 
jumătate alteia.” Una din femei a consimţit, mulţumită. 
Cealaltă însă a spus: „Decât să-l tăiaţi, mai bine daţi-l ei 
întreg şi sănătos!” - „Aceasta este mama adevărată!” a 
exclamat Solomon. 

Noul Testament, crezul fundamental al creştinilor, 
cuprinde texte ce relatează în special viaţa lui lisus, în 
versiunea celor patru evanghelişti: Matei, Marcu, Luca şi 
loan. Momentele de vârf sunt: Naşterea lui lisus din 
Fecioara Maria prin lucrarea Duhului Sfânt, copilăria şi 
tinereţea, botezul, intrarea în Ierusalim, patimile şi 
răstignirea Sa, coborârea în mormânt şi învierea, în a treia 
zi, după Scripturi, înălţarea la cer. Cât a fost printre 
oameni, lisus a săvârşit multe minuni, vindecând orbi, 
slăbănogi, demonizaţi şi chiar ridicând pe unii din moarte, 
cum a fost Lazăr. El a rostit pilde sau parabole ca: 
Lucrătorii tocmiţi la vie, Cele zece fecioare, întoarcerea 
fiului risipitor, Banul văduvei, TIalanţii, Samariteanul 
milostiv, Semănătorul. Culegerea de imnuri Avesta 
aparţine literaturii vechi persane, în India s-au creat în 
limba indiană cultă două epopei, Ramayana şi 
Mahabharata, care povestesc faptele de vitejie ale unor 
eroi şi Vedele (Cărţile adevărului), imnuri socotite sfinte. 

Imnurile vedice (Vedele) reprezintă cel mai vechi text 
de limbă sanscrită şi totodată şi cel mai de prestigiu 
monument scriitoricesc al culturii şi literaturii indiene. El 
reflectă perioada istorică de la începutul mileniului al II-lea 
î.Hr. Când asupra populaţiei băştinaşe (dravidienii) se 
năpustesc triburile cuceritoare ale arienilor. Dravidienii 
sunt supuşi şi cuceritorii, devenind clasă stăpânitoare, vor 
impune celor supuşi cultul zeului Brahma. Potrivit acestuia 


va urma şi împărţirea societăţii indiene în caste. 

Vedele (veda înseamnă cunoaştere) cuprind patru 
mari colecţii de texte: Rig-Veda, Sama-Veda, Yajur-Veda şi 
Atharva-Veda. 

Rig-Veda (Veda strofelor) reflectă perioada cuceririi 
Indiei de către arieni. Ea cuprinde peste o mie de imnuri 
împărţite în zece cercuri (capitole), destinate a fi recitate 
de către preot, care executa ceremonia sacrificiului în 
cursul ritualului vedic. Sama-Veda (Veda melodiilor) 
constituie o redistribuire a materialelor din Rig-Veda sub 
forma cantilenelor. Cel însărcinat cu executarea melodiilor 
în cadrul ritualului era preotul. Yajur-Veda era Veda 
formulelor  sacrificiale, textul fiind o formulă mixtă 
(amestec de proză şi vers) şi era murmurat de preot în 
timpul ceremonialului. Atharva-Veda (Veda vrăjilor) a fost 
introdusă mai târziu. Ea intra în competenţa preotului 
vrăjitor sau preotul focului. 

lată câteva din versurile cele mai semnificative ale 
Rig-Vedei, în traducerea lui Ion Larian Postolache: 

„Atunci nici Nefiinţă n-a fost şi nici fiinţă, 

Căci nu era nici spaţiu, nici cer, şi nici stihie, 

Avea stăpân şi margine pe-atuncea Universul? 

Avea adânci prăpăstii? Dar mare? Nu se ştie.” 

(Imn creaţiunii) 

„Şi acum, când simt în mine sfânta binecuvântare, 

Să vestim în imnuri lumea despre zei şi al lor rost, 

Poate că viitorimea n-are să mai fie-n stare, 

Să mai răscolească vremea ca să afle cum a fost”. 

(Către zei - cântecul creaţiunii) 

Pentru a înţelege şi alte versuri e necesar să 
prezentăm pe câţiva din zeii care erau adoraţi în India. Ne 
putem da seama că mitologia indiană este şi ea, ca şi cea 
greacă, extrem de bogată şi imaginativă. 

Potrivit acesteia şi faptului că cele mai multe imnuri 
evocă pe Indra, s-ar părea că acesta este zeul cel mai 
important, cel care a prezidat victoria arienilor asupra 
băştinaşilor. El reprezintă forţa, energia sub toate 
aspectele ei, este mânuitor al fulgerului, îşi trage forţa din 


libaţia Somei, licoare vrăjită ce îi conferea nemurirea şi 
forţa magică. Indra stătea astfel în fruntea zeilor care 
combăteau şi învingeau pe demonul Vetra. 

„Tu faci să curgă apele la vale, 

Şi ai zdrobit balaurul avan, 

Tu, Indra, eşti acel întâi născutul, 

Şi nu ai pe măsura ta duşman. 

Tu ai din plin tot ce e bun pe lume, 

Iar noi te-mbrăţişăm ca pe-un odor; 

— Celor nevolnici, corzile la arcuri, 

La glasul tău, în două frânge-s-or”. 

(Către Indra, imn atribuit poetului Sudas Pijavana) 

Rivalul lui Indra ca rege al panteonului vedic este 
Varuna, căruia i se atribuie primatul nu pentru forţă, ci 
pentru ideea de ordine şi echilibru cosmic şi moral. Varuna 
capătă dimensiunile unei divinităţi lunare de care sunt 
legate ploile şi fertilitatea. Virtuţile lunare îl apropie pe 
Varuna de Yama, stăpân peste sufletele celor morţi şi îl 
înrudesc până la identificare cu cel care va deveni în 
textele brahmanilor realitatea mitică supremă, Soma, care 
are virtuţi similare cu Agni. Alte două zeități importante 
(fraţi buni cu Varuna) sunt Mitra (zeul contractelor şi al 
legămintelor) şi Aryaman (păzitorul divin al legăturii 
matrimoniale). Iată şi un imn închinat lui Varuna: 

„Vreau să cânt un imn de slavă, ce-ajungând la cer 
să-i facă 

Bucurie lui Varuna, când la el s-o duce-n zbor, 

El, acel ce-a-ntins pământul, cum o piele măcelarul, 

Soarele sub paşi să aibă pe măsura lui covor.” 

(Lui Varuna) 

Imnurile vedice continuă şi azi să intereseze şi să 
încânte prin frumuseţea versului şi profunzimea gândirii. 
Ele sunt o carte de căpătâi, o capodoperă a literaturii 
antice, o contribuţie de seamă la patrimoniul culturii 
antichităţii. 

Cea mai reprezentativă operă a Chinei antice este 
Cartea Cântecelor, culegere de cântece realizată de 
filosoful Confucius, în care sunt surprinse imagini din viaţa 


poporului chinez în antichitate. De altfel chinezii au 
excelat şi în domeniul filosofiei, remarcându-se faţă de 
celelalte popoare ale Orientului antic. Spre sfârşitul epocii 
antice s-au impus două curente filosofice: daoismul, având 
ca întemeietor pe Lao-Ţi (sfârşitul secolului al VII-lea şi 
începutul secolului al VIl-lea) şi confucianismul, întemeiat 
de Confucius (mijlocul secolului al Vl-lea şi începutul 
secolului al V-lea). Daoismul susţine că totul este în 
continuă transformare şi mişcare, dar ca şi budismul 
indian, care va fi adoptat şi de chinezi, îndeamnă la 
pasivitate şi acceptarea destinului. Doctrina lui Confucius 
se întemeiază pe ideea de respect şi omenie, pentru omul 
merituos, fidel şi muncitor, care respectă şi slujeşte 
valorile tradiționale. Învățătura sa pune temei pe 
cugetarea ce emană din înţelepciunea poporului, 
exprimată în expresii de genul: „Ceea ce nu-ţi doreşti ţie 
să nu faci nici altuia!” sau „Ceea ce doreşti să înfăptuieşti 
să fie întotdeauna folositor oamenilor!”. 

Ştiinţa 

În Orientul antic au apărut şi s-au dezvoltat bazele 
ştiinţelor modeme: matematica, medicina, chimia, 
astronomia. Primele cunoştinţe ştiinţifice sunt izvorâte din 
necesităţile zilnice. Egiptenii au dovedit temeinice 
cunoştinţe de arhitectură, geometrie, matematică: sistemul 
zecimal, cele patru operaţii fundamentale ale aritmeticii, 
ridicarea la pătrat, extragerea radicalului, suprafaţa 
cercului şi valoarea lui aproximativă. Pentru a îmbălsăma 
morţii au dovedit pricepere în domeniul anatomiei, 
medicinii şi chimiei. Au observat cerul pentru a cunoaşte 
perioada de revărsare a Nilului, succesiunea anotimpurilor, 
dobândind cunoştinţe de astronomie. Preoţii egipteni au 
alcătuit o hartă a cerului şi un calendar. 

Invăţaţii din Mesopotamia şi-au dat seama că trebuie 
prevăzută perioada inundaţiilor pentru a se lua măsuri. Au 
reuşit să stabilească măsurile de lungime şi greutate, 
precum şi pe cele de timp: anul a fost împărţit în 360 de 
zile, zilele în ore, orele în minute, minutele în secunde. I-a 
preocupat matematica, ajungând să socotească folosind 


numere foarte mari şi întocmind o tablă a înmulţirii până la 
180.000. 

Matematicienii din Babilon au pus bazele algebrei, 
cunoşteau regulile de extragere a rădăcinii pătrate şi 
cubice. 

Medicii erau pricepuţi în cunoaşterea cauzelor unor 
boli şi stabilirea tratamentului necesar şi făceau intervenţii 
chirurgicale. 

De numele fenicienilor sunt legate tehnica de 
construire a navelor şi lărgirea orizontului geografic. 

Indienilor antici le datorăm cifrele arabe (aduse în 
Europa de arabi). În India şi China se preparau 
medicamente din diferite ierburi. In China au fost 
sistematizate cunoştinţele agricole şi s-a elaborat primul 
tratat de agronomie cunoscut în istoria lumii. Tratatul 
conţinea metode de îngrăşare a pământului şi explica în ce 
consta asolamentul şi necesitatea aplicării lui. 

Încă din mileniul al III-lea î.Hr. Chinezii studiau 
soarele, luna şi stelele. Ceasul de apă şi cadranul solar 
- primele instrumente de calcul al timpului - aparţin 
Chinei. Încă din mileniul I î.Hr. Cunoscând diferitele 
constelații chinezii puteau stabili echinocțiul. Au împărţit 
anul în patru anotimpuri, au întocmit calendarul. 
Astronomii chinezi au stabilit pentru prima dată în lume un 
catalog astral, conţinând 800 de stele. Chinezii au inventat 
acul magnetic, praful de puşcă şi hârtia produsă din cârpe 
de mătase. 

Arta 

Egiptului îi sunt caracteristice piramidele 
(mormintele faraonilor), dintre care se impune piramida 
faraonului Kheops de lângă Gizeh. Prin monumentalitate, 
echilibru şi simţ artistic, piramida lui Kheops este trecută 
pe drept cuvânt în rândul celor şapte minuni ale lumii 
antice. Înaltă de 146 metri şi cu baza de 230 metri, ea a 
fost construită în decurs de 30 de ani. Au fost necesare 
peste 2 milioane blocuri de granit, iar tehnica în care s-a 
lucrat rămâne şi astăzi o enigmă. La construirea acestui 
gigantic monument au lucrat sute de mii de ţărani şi sclavi. 


Un alt monument celebru, aflat în imediata apropiere 
a piramidei amintite, este Sfinxul. Cioplit dintr-o singură 
stâncă, Sfinxul se prezenta ca o statuie masivă, având 
trupul jumătate om şi jumătate leu. El simboliza în felul 
acesta puterea faraonului. 

Templele şi palatele de dimensiuni uriaşe constituie 
al doilea element caracteristic al arhitecturii egiptene. 
Renumite sunt templele ridicate în cinstea zeului Amon 
(Ra): cel de la Luxor şi cel de la AbuSimbel, numit 
Ramaseum. 

Primul se întinde pe un spaţiu de 5000 m2. Observăm 
ca un element caracteristic şi de detaliu arhitectonic faptul 
că toate coloanele sunt uniforme şi au înfăţişarea unui 
snop de papirus sau cu capitelul sub forma florii de lotus. 
La intrarea în Ramaseum străjuie două statui uriaşe ale lui 
Ramses al II-lea. În momentul de faţă, statuile au fost 
mutate într-un loc mai ferit de revărsările Nilului 
deoarece, după construirea digului de la Asuan, apa 
fluviului s-a ridicat mult. 

Obeliscul este de asemenea o construcţie ce apare în 
Egipt, dar care se va mai întâlni şi în alte state antice. Se 
caracteriza prin supleţe şi eleganţă. 

Impresionante sunt şi sculptura şi pictura Egiptului, 
prin monumentalitatea, dar şi prin frumuseţea figurilor 
umane, a scenelor de viaţă sau mitologice. 

În Mesopotamia erau caracteristice ziguratele, 
temple cu şapte etaje şi scări exterioare. Etajele îşi 
micşorau proporţia pe măsură ce urcau. La ultimul nivel 
era altarul, destinat oficierii cultului religios. Fiecare etaj 
era colorat diferit, încât de departe ansamblul coloristic 
imprima construcţiei un aspect impresionant. Se pare că 
legenda Turnului Babei a fost inspirată de un asemenea 
zigurat. 

Arta feniciană a fost mai puţin originală şi mai mult 
influenţată de cea a popoarelor din jur, cu precădere cea 
siriană (în care aproape s-a încadrat), egipteană, 
mesopotamiană, persană şi cea a evreilor. Alături de 
alfabet, care îşi are originea în Fenicia, fenicienii au 


excelat în domeniul arhitecturii. Încă din epoca bronzului, 
marile oraşe feniciene, printre care Byblos, Sidon, Tyr, 
care-şi dispută pe rând hegemonia, prezintă construcţii 
frumoase şi suple, de mare rafinament artistic. Casele din 
Tyr, de pildă, unele adevărate palate, aveau de regulă 
şapte etaje, prevăzute cu balcoane. Străzile Tyrului erau 
pavate şi se pare că exista şi canalizare, amintind de 
civilizaţia din insula Creta. 

În oraşele feniciene antice s-au găsit ruine ale unor 
mari sanctuare. Astfel, templul din Amrit, care datează 
cam din secolul al V-lea î.Hr., era constituit dintr-o mare 
incintă şi cuprindea un bazin sacru, la origine umplut cu 
apă şi care avea dimensiunile de 48 în lungime şi 38 în 
lărgime. În centrul bazinului se ridică o capelă cubică, 
deschisă în partea anterioară, probabil pentru a păstra 
obiectul cultului, ridicat pe un podium de circa cinci metri 
lăţime şi terminată cu o cornişă de tip egiptean. In faţa 
capelei au fost descoperite două baze de coloane. 

Fenicienii (puni, cum erau numiţi de romani în 
perioada de după cucerirea lor de către marele imperiu), 
care au fost marinari vestiți, au dus pretutindeni în Marea 
Mediterană, în teritoriile colonii create sau în cele doar 
ocupate de ei, în Cartagina, Sicilia, Corsica şi Sardinia, 
semnele creaţiei artistice. 

Maniera de a lucra a artiştilor fenicieni se întâlneşte 
în arta egipteană sau a altor popoare antice. Desigur, cel 
mai reprezentativ exemplu care demonstrează contribuţia 
meşterilor fenicieni la compunerea artei altor popoare îl 
constituie celebrul Templu din Ierusalim, clădit în timpul 
regelui Solomon. 

Templul lui Solomon a fost înălţat în Israel şi aparţine 
arhitecturii ce s-a manifestat în Palestina, dar la 
construirea lui au lucrat meşteri fenicieni. Acest palat avea 
în faţa lui o curte, în care se aflau altarul pentru sacrificii 
şi aşa-numita „mare de bronz”, o cadă imensă pentru apa 
sfinţită. Poarta templului era străjuită de două coloane, tot 
din bronz. Edificiul consta din trei părţi succesive: un 
vestibul pătrat; un spaţiu central gol, dreptunghiular, cu 


altarul de aur pentru mirodenii şi masa de cedru pentru 
pâinea ce urma a fi sfinţită; „preasfântul”, un spaţiu gol, 
pătrat, întunecos, la care se ajunge printr-o uşă acoperită 
de o draperie şi în care se păstra chivotul sfânt. De jur 
împrejurul sanctuarului erau camere, pe trei planuri. 

El se ridica pe o terasă întinsă şi era înconjurat de 
două ziduri acoperite cu plăci de cedru aurite. Fiind 
construit din piatră şi cedru, materiale folosite şi în Egipt 
şi Fenicia, prin ansamblul arhitectonic, prin sălile artistic 
decorate ce îl compun, Templul lui Solomon prezenta 
originalitate şi era o capodoperă de arhitectură antică. 

În Persia a rămas vestit palatul lui Darius din 
Persepolis, aşezat pe o terasă înaltă, sfidând parcă timpul 
cu măreţia sa. Demnă de remarcat este fineţea execuţiei 
pereţilor interiori, acoperiţi cu cărămizi smălţuite şi cu 
reliefuri reprezentând animale (de regulă tauri înaripaţi), 
luptători, scene de vânătoare sau de război, motive ce se 
întâlnesc şi pe ceramica iraniană antică. 

In India s-a creat una din cele mai bogate arte din 
aria statelor Orientului antic, putând rivaliza foarte uşor cu 
arta Egiptului. Desigur, ca şi în cazul artei egiptene sau a 
altor state ale antichităţii, în prim plan se situează 
arhitectura. Întrucât concepţia religioasă a fost foarte 
puternică, faptul acesta a determinat şi preponderența 
arhitecturii cu funcţie religioasă. De aceea, construcţiile 
caracteristice sunt locaşurile de cult, adică templele. 
Există patru tipuri de construcţii religioase: stupă, 
templele hipogee, templele din lemn şi coloana-amintire. 
Stupă este cea mai complexă operă arhitecturală. Ea se 
compune dintr-un ansamblu de construcţii dominat 
întotdeauna de cea mai importantă dintre ele, monumentul 
funerar. În partea superioară a stupei se păstrau 
rămăşiţele pământeşti ale unui renumit personaj popular, 
înţelept şi socotit sfânt. Statuia personajului se afla în 
sanctuar, deasupra căruia se înălța o imensă cupolă: Cel 
mai vechi tip de stupă se găseşte la Sanchi. Construcţia s-a 
făcut în timpul celebrului rege Aşoka (sec. Al III-lea î.Hr.), 
când India a cunoscut în general o mare înflorire (un fel de 


„renaştere aşokiană”). 

Templele hipogee sunt vechi clădiri indiene săpate în 
stâncă. Acestea au o singură intrare, iar interiorul este 
împărţit în numeroase încăperi numite caitya. Cele mai 
cunoscute temple hipogee se află în localitatea Elefanta. 

Stupele şi templele hipogee sunt din piatră. Indienii 
au construit însă şi temple din lemn în formă de prismă 
înaltă şi cu acoperişul ascuţit. Este tipul de pagodă (ca de 
exemplu „pagoda elefantului” din templul de la Elefanta) 
care va găsi maxima afirmare în arta chineză. Cele mai 
cunoscute sunt pagodele Djagannath din Puri, închinate 
zeului Vişnu şi zeului Şiva. Desigur că pagode s-au 
construit şi din piatră sau cărămidă. Coloana-amintire era 
ridicată în cinstea unui personaj sau eveniment de seamă 
şi se aseamănă cu obeliscurile egiptene. Coloane-amintire 
s-au găsit şi în cadrul stupelor, dar şi în afara lor. În partea 
superioară, coloanele-amintire reprezintă eroi legendari, 
oameni de seamă sau animale socotite sfinte, ca lei, 
elefanţi. Cele mai multe (peste 36) s-au ridicat tot în 
vremea regelui Aşoka şi sunt de regulă închinate lui Buda. 

Arta chineză (alt mare centru al Extremului Orient de 
cultură şi civilizaţie neîntreruptă) are o vechime de secole. 
Tradițiile au fost păstrate şi aici cu sfinţenie, fiind 
transmise din generaţie în generaţie. 

Dacă putem afirma (pe baza surselor arheologice 
indiscutabile) că pe teritoriul Chinei s-au descoperit unele 
din cele mai vechi urme de vieţuire umană, cultura şi 
civilizaţia pot fi uşor urmărite cam din mileniul al III-lea 
î.Hr. Iar arhitectura veche chineză cunoaşte aspectele ei 
caracteristice, originale mai cu seamă în mileniul I î.Hr. În 
epoca de înflorire a Imperiului chinez. 

Construcţiile caracteristice pentru chinezi sunt 
pagodele, întâlnite cum am văzut şi în arhitectura indiană. 
Este greu a şti care a fost ţara model în această privinţă. 
Cert este că, fiind aşezate în aceeaşi uriaşă regiune 
geografică, stilul în construcţii a iradiat pe o arie mai 
vastă, care a cuprins şi alte state vecine, dar a căror 
cultură nu a ajuns la valoarea celor chineze şi indiene. Mai 


mult, influenţele sau similitudinile au fost atât de 
puternice, încât elementele acestora se pot include organic 
în cele două mari tipuri de culturi. De exemplu, cele care s- 
au manifestat în Pakistan, Mongolia, Cambodgia, Birmania, 
Indonezia, lava, Ceylon sau chiar Japonia. De altfel, în 
toate aceste ţări s-a răspândit cultul zeului Buda. 

Referitor la pagode, ca şi la templele vechi chineze, 
acestea nu au supravieţuit timpului ca cele din India. 
Explicaţia constă în faptul că meşterii chinezi au folosit ca 
material de construcţie cărămida şi lemnul (în special cel 
de bambus). Au rămas însă ruinele şi deci, prototipurile 
lor, care au putut fi reconstituite în epoca medievală şi 
modernă, încât s-au păstrat astfel nealterate tradiţiile. 

Construcţiile chineze - temple, palate, poduri, porţi 
monumentale -se caracterizau pe de o parte prin 
masivitate (înălţime impresionantă), dar şi supleţe şi 
eleganţă. Oraşele erau aşezate de regulă în trepte, iar 
construcţiile, prin tipul de pagodă (cu colțurile 
acoperişului în formă de arc) păreau o dantelărie imensă 
ce îşi etala splendoarea pentru a încânta cele mai exigente 
priviri. 

Un tip de construcţie care defineşte arhitectura 
chineză este monumentul funerar. Era vorba despre o 
cameră sub pământ unde erau depuse rămăşiţele 
pământeşti ale defunctului. In partea superioară a 
construcţiei era situat templul, unde se oficiau rugăciuni în 
memoria celor dispăruţi. 

Monumentul care atestă cel mai bine puterea şi 
valoarea arhitecturii este Marele Zid Chinezesc, destinat 
apărării imperiului de atacurile repetate ale popoarelor 
mongole. Dacă socotim că acest zid avea o lungime de 
4000 km şi era atât de gros, încât permitea trecerea a 6-7 
călăreţi unul lângă altul, avem în faţa o altă minune a 
istoriei antichităţii, unică prin proporţiile sale. Construirea 
a început în secolul al III-lea î.Hr. Şi a continuat în secolele 
următoare, fiindu-i adăugate în permanenţă prelungiri, 
turnuri de apărare şi metereze. 

Ca şi în cazul artei indiene (sau a tuturor popoarelor 


antichităţii), sculptura şi pictura chineză erau subordonate 
arhitecturii şi destinate a spori frumuseţea construcţiei. 
Abia târziu, în evul mediu, Renaşterea va detaşa pictura şi 
sculptura de arhitectură, făcându-le genuri separate. 

Sculptura decorativă împodobea templele, palatele, 
porţile cetăților, monumentele funerare. Din secolul al II- 
lea d. Hr. Chinezii au început să practice sculptura unor 
figurine în bronz, jad (piatră dură, semipreţioasă, 
translucidă şi colorată în nuanţe diferite, de mare efect) şi 
apoi şi în fildeş. Demn de remarcat este faptul că la artiştii 
chinezi meşteşugul sculpturii se transmitea din tată în fiu, 
din generaţie în generaţie. La un bibelou de jad lucrau de 
pildă 3-4 generaţii. Cele mai de seamă sunt sculpturile 
reprezentând pe zeul Buda şi aşa numita „Zeiţă între flori”. 

Pictura chineză se caracterizează prin aceea că, la 
început, a fost practicată împreună cu caligrafia pe o 
pânză specială, pe mătase şi hârtie. 

Tema predilectă a picturii chineze era peisajul, dar şi 
florile şi păsările. Cel mai cunoscut pictor al Chinei antice 
din secolul al III-lea a fost Tsao-Fuh-King, remarcat prin 
peisaje pline de lirism, dragoste de viaţă, dar şi dinamism. 

China excelează şi în artele decorative. Ceramica 
pictată reprezenta motive geometrice sau animale sfinte 
(dragonul, leul, câinele Fa, tigrul, broasca ţestoasă). Într-o 
fază mai avansată apare figura lui Buda. 

Astfel, alimentată din talentele native ale poporului 
chinez, cultura Chinei antice va aduce o mare contribuţie, 
alături de cea indiană, la îmbogățirea patrimoniului 
culturii universale, lăsând o bogată moştenire evului mediu 
şi pentru popoarele Europei. 

Sculptura şi pictura indiană sunt menite să 
înfrumuseţeze templele. Influenţa artei sale s-a răspândit 
până în Orientul îndepărtat, unde s-au creat opere de 
valoare excepţională. Basoreliefurile reprezintă zei, lei 
înaripaţi, animale fantastice, oameni. O temă deosebită 
este cea a reprezentării dansului, cum ar fi dansurile 
executate de fecioarele cereşti legendare „Apşaras”. 
Pictura murală reprezintă scene religioase din viaţa lui 


Buda, dar şi arborele sfânt şi bambusul, taurul şi elefantul 
sfânt. 

Mai târziu, influenţaţi de persani sau de mongoli, 
indienii excelează şi în arta miniaturilor. Vor trece de 
asemenea, treptat, de la temple la construcţii laice, palate, 
la împodobirea cărora se va folosi mult aurul. 

Grecia Antică (Mitul) 

Vechii locuitori ai Eladei 

Grecia, numită în antichitate Elada, este una din 
acele ţări care îmbină în chip fericit o natură încântătoare 
cu o istorie zbuciumată. Situată în partea cea mai de sud a 
Peninsulei Balcanice, Elada era scăldată de apele mărilor: 
Mediterană, Egee şi Ionică. Grecia continentală, prin 
specificul natural, prezintă trei regiuni distincte: nordul 
Greciei, cu provinciile Epir şi Tesalia, străbătut de munţii 
Pindului în care se află vârful Olimp, strălucind în soare cu 
zăpezile sale netopite până târziu în miezul verii; Grecia de 
mijloc, în care s-au impus cu deosebire două provincii: 
Atica - unde va domina cetatea Atena şi Beoţia, cu capitala 
la Teba. Trecerea din Grecia de nord în cea de mijloc se 
făcea prin defileul istoric de la Termopile. Trecerea în cea 
de a treia regiune - Grecia de sud (Pelopones) - se făcea 
prin istmul Corint -o fâşie îngustă de pământ. Aici, în 
provincia Laconia, va fi vestită în timp cetatea atât de 
temută a Spartei. 

În pământul bun al Greciei rodeau plantele 
mediteraneene: lămâiul, portocalul, măslinul, viţa de vie. 
Grânele erau puţine şi de aceea grecii au pornit de 
timpuriu să cucerească alte ţinuturi, pentru a le lua de 
acolo. Marea le oferea orizonturi noi, țărmurile crestate i- 
au ajutat să-şi făurească porturi ca: Atena, Pireu, Corint, 
Argos, Chalkis. Şi-au construit corăbii şi au devenit 
„cetăţeni ai mărilor”. Insulele din jur: Creta, Eubeea, 
Cipru, Rodos, Chios, Paros, Lesbos, Delos şi altele formau 
Grecia insulară. 

Munţii erau plini de bogății: aur, argint, fier, 
marmură de cea mai bună calitate. Aveau ateliere 
meşteşugăreşti producătoare de mărfuri.  Corăbiile 


aşteptau în porturi gata să ridice ancora. 

Dar realitatea istorică ne dezvăluie faptul că elenii n- 
au fost cei mai vechi locuitori ai Eladei. Cu mult timp 
înainte, în epoca de piatră şi apoi a bronzului, atât în 
peninsulă, cât şi în insule trăia o populaţie numită pelasgi 
sau preeleni. 

Prima civilizaţie importantă a bronzului au făurit-o 
locuitorii insulei Creta. Aşezaţi în mijlocul mării, cretanii 
au devenit de timpuriu marinari pricepuţi. Ei aveau 
strânse legături comerciale cu Egiptul şi Fenicia. Pe la anul 
2000 î.Hr. Îşi impuseseră supremaţia pe mare. La început, 
cretanii s-au ocupat cu agricultura, grădinăritul, păstoritul 
şi pescuitul. Treptat se  înfiripă şi se dezvoltă 
meşteşugurile: vasele erau împodobite cu aleasă măiestrie 
artistică; din aur şi bronz făureau podoabe de rară 
frumuseţe. Cretanii utilizau o scriere originală, aşa cum 
vădesc numeroasele tăblițe descoperite cu prilejul 
săpăturilor. Capitala Cretei, oraşul Cnossos, care devine şi 
cel mai important centru  meşteşugăresc, avea 
impresionante palate decorate cu picturi de o frumuseţe 
uimitoare.  Descoperitorul acestor vestigii, arheologul 
englez Arthur John Evans, l-a numit pe cel mai mare şi cel 
mai înzestrat cu opere de artă „palatul lui Minos”. 

Această importantă civilizaţie, ca şi istoria politică a 
Cretei, vor fi întrerupte de invazia triburilor elene. 

Noii cuceritori.Scurtă istorie a Greciei antice 

Timp de 800 de ani (2000-1200 î.Hr.), pe teritoriul 
bătrânei Elade s-au aşezat în valuri succesive, venind 
dinspre Dunărea de mijloc, triburile elenice. Legenda 
spune că numele de eleni vine de la Helen, cel care, în 
concepţia acestor triburi, era fiul primului om. Principalele 
triburi au fost aheii, ionienii şi dorienii. 

Primii au venit aheii, începând cu anul 2000 î.Hr. Au 
trecut prin Grecia de nord şi cea de mijloc şi s-au aşezat în 
sud, unde au pus bazele unei civilizaţii strălucite, cu 
centrul la Micene, civilizaţia miceniană. Aheii erau conduşi 
de mici regi (bazilei), care se sprijineau în conducere pe 
aristocrație. In urma descoperirilor arheologului german 


Heinrich Schliemann a reieşit că cetatea Micene era 
înconjurată de ziduri puternice, încât putea fi bine apărată. 
Intrarea în cetate se făcea prin „poarta leoaicelor”. La 
Micene s-au găsit fragmente de ceramică, obiecte de bronz 
şi aur şi s-a constatat că civilizaţia miceniană a fost 
influenţată de cea cretană, cu care aheii intraseră în 
contact încă de pe la anul 1700 î.Hr. 

În jurul anului 1500 î.Hr. A început migraţia 
ionienilor. Aceştia s-au aşezat în provincia Atica, dar şi în 
insule şi pe coasta Asiei Mici. 

Ultimii, dorienii, războinici înverşunaţi, au migrat în 
secolele XII-XI î.Hr. Ajungând în Pelopones unde au distrus 
civilizaţia miceniană. Totuşi au întemeiat oraşul Sparta şi 
au adus cu ei, ca un factor de progres, meşteşugul 
prelucrării fierului. În încercarea de a cuceri noi teritorii, 
aheii au plecat pe corăbii spre coasta Asiei Mici, unde pe 
ţărmul de nord au asediat bogata cetate Troia, pe care au 
încercat să o cucerească. Războiul acesta a devenit 
celebru prin epopeea lui Homer, Iliada, o genială operă a 
lumii antice. Triburile elenice, care s-au aşezat pe 
teritoriul Greciei şi în insule, au supus populaţia găsită 
aici, iar din amestecul lor cu autohtonii s-a format poporul 
elen (grec, de la numele unuia din triburile elene). 

În secolul al XI-lea î.Hr. Elenii se formaseră pe deplin 
ca popor, fapt ce se desprinde din chiar cele două poeme 
de mare valoare literară ale legendarului Homer (cuvânt 
care în greceşte înseamnă „cel orb”). Tot din opera lui 
Homer aflăm multe despre societatea greacă a acelei 
vremi, care se pregătea să treacă la sclavagism. Se vor 
impune acum în lumea elenă două cetăţi vestite: Sparta şi 
Atena. 

Sparta 

Sparta s-a format în secolul al VIII-lea î.Hr. Prin 
cucerirea provinciei Laconia din Pelopones de către 
dorieni şi în special de către cei mai războinici dintre ei, 
spartanii. Aceştia au supus pe aheii rămaşi aici, întemeind 
statul spartan, care de la început a fost aristocratic, 
sclavagist şi militar. 


Spartanii numărau abia 9000 de oameni. Pentru a-i 
putea stăpâni pe ahei, transformați în hiloţi (sclavi) şi pe 
perieci (oameni liberi) şi-au menținut permanent 
organizarea militară. Fiilor de spartani li se făcea o 
educație extrem de severă, menită să le întărească 
rezistența fizică, să deprindă mânuirea armelor, să-i facă 
necruţători. Copiii spartani care la naştere prezentau 
deficiențe erau aruncați de pe stânca Tarpee în prăpastie. 
Educaţia copiilor se făcea în afara familiei şi era o continuă 
pregătire de luptă. Ei erau învăţaţi să se exprime foarte pe 
scurt şi precis (laconic) şi să nu aibă sentimente de milă. 
Spartanii organizau adesea atacuri de noapte, ucigând şi 
înspăimântând pe supuşii hiloţi, care nu aveau nicio 
apărare. De aceea spartanii erau foarte urâţi de cei pe 
care îi supuneau şi care se răsculau adesea. 

În fruntea Spartei erau doi regi (bazilei), care aveau 
funcţii militare şi religioase. Sfatul bătrânilor (gerusia), 
format din 28 de membri în vârstă de peste 60 de ani aleşi 
pe viaţă din rândurile aristocrației spartane, avea rolul cel 
mai important. Adunarea poporului (apella), formată din 
spartani în stare să poarte arme, întruniţi o dată pe lună, 
aprobau sau respingeau legile prin aclamații. Periecii şi 
hiloţii nu aveau drepturi. 

Atena 

Atena a avut o altă structură. La începutul vieţii de 
stat, aristocrații  (eupatrizii) dețineau puterea. Din 
rândurile lor se alegeau nouă arhonţi (conducători), care 
îşi exercitau funcţia pe timp de un an. Adunarea poporului 
era lipsită de importanţă. Sclavii proveniţi din datornici şi 
prizonieri de război erau folosiţi la munci grele. 

Atena avea un regim aristocratic sclavagist. Treptat, 
s-au ridicat împotriva acestui regim şi pentru drepturi 
oamenii liberi: agricultori, meşteşugari, negustori, numiţi 
într-un cuvânt „demos” (popor). 

Oameni  luminaţi ai Atenei, prin reforme, au 
contribuit la întărirea demosului şi la transformarea 
regimului politic în democratic sclavagist. Aşa au fost 
reformele lui Solon şi Clistene. Astfel, în Atena, datorită 


regimului democratic, a înflorit economia şi statul atenian 
a devenit o mare putere maritimă. In Atena au cunoscut o 
mare înflorire artele şi ştiinţa. În secolul al V-lea î.Hr. 
Statul atenian a ajuns la cea mai mare înflorire în timpul 
lui Pericle, unul din cei mai de seamă bărbaţi politici ai 
Greciei. Vremea lui e socotită pe drept „secolul de aur”. 

Marea colonizare greacă 

Între secolele VIII-VI î.Hr. Are loc în Grecia 
fenomenul întemeierii de colonii pe ţărmuri şi ţinuturi din 
afara lumii elene, datorat nevoii de a compensa lipsa de 
pământ, de materii prime şi pieţe de desfacere. Oraşele- 
state greceşti care formau colonii se numeau metropole 
(oraşe-mamă) şi cele mai importante au fost: Miletul în 
Asia Mică, Corintul şi Megara. Aşezările noi se numeau 
colonii, erau organizate după modelul metropolei şi 
întreţineau cu aceasta strânse legături comerciale, 
religioase şi culturale. Principalele colonii greceşti au fost: 
Siracuza (în Sicilia), Neapolis şi Tarent (în sudul Italiei, 
care, pe atunci, datorită numărului mare de colonii 
greceşti, se numea Grecia Mare), Massilia (în sudul 
Franţei),  Naukratis (în Egipt), Bizantion (viitorul 
Constantinopol) şi pe ţărmul dobrogean al Mării Negre: 
Histria, Tomis (Constanţa), Callatis (Mangalia). 

În secolul al VI-lea î.Hr. În lumea greacă s-au 
dezlănţuit războaie crâncene. Mai întâi s-a desfăşurat 
războiul peloponeziac, numit astfel deoarece majoritatea 
operaţiunilor militare s-au desfăşurat în regiunea 
Peloponesului, între Sparta şi Atena, pentru hegemonie în 
lumea greacă. În final, ieşind victorioasă, Sparta a distrus 
regimul democratic sclavagist al Atenei şi şi-a impus 
supremaţia asupra statelor greceşti. Războiul a secătuit 
însă puterea statelor greceşti şi le-a slăbit unitatea, astfel 
având să înfrunte o nouă primejdie: expansiunea marelui 
Imperiu persan. 

În anul 490 î.Hr. Vestitul Darius I, fiul lui Hystaspe, 
trimite împotriva grecilor o mare armată de uscat şi o flotă 
puternică. Bătălia s-a dat la Maraton, localitate situată la 
40 km de Atena. În faţa perşilor s-a aflat numai statul 


atenian. Dar „eroul de la Maraton”, Miltiade, a condus pe 
greci spre victorie. Un soldat atenian a alergat de la 
Maraton la Atena pentru a duce vestea celor din cetate, 
care aşteptau cu speranţă în piaţa publică. Ajuns aici a 
rostit cu ultimele puteri: „Am învins” şi s-a prăbuşit mort. 
În amintirea acelui soldat se va institui cea mai grea probă 
a jocurilor olimpice, Maratonul. 

În anul 480 î.Hr. Perşii au revenit cu o armată şi mai 
numeroasă. Ei au reuşit să ajungă până la trecătoarea 
Termopile, unde regele spartan Leonida, care comanda 
armata aliată, le-a barat trecerea, producându-le mari 
pierderi, până când un trădător a arătat perşilor o cale 
prin care să-i atace din spate. Leonida şi-a dat seama că 
armata greacă ar fi fost distrusă dacă continua lupta şi a 
ordonat retragerea. 

A rămas însă, cu 300 de hopliţi să acopere 
retragerea. Lupta a fost crâncenă, cei 300 de soldaţi, 
împreună cu comandantul lor, au murit până la unul. 
Numai aşa perşii au reuşit să treacă în Grecia de mijloc. 
Acum rolul principal a revenit Atenei, care, având o flotă 
puternică, a învins flota persană în strâmtoarea de la 
Salamina. Înfrânţi, perşii se retrag, lăsând grecilor 
victoria. 

Cumplitele războaie pustiiseră economia, slăbiseră 
puterea de rezistenţă a grecilor. De aceasta a profitat 
statul macedonean din nord, care se ridicase la putere în 
timpul regelui Filip al II-lea. Mare comandant militar şi 
diplomat, Filip voia să formeze un imperiu întins rezultat 
din cucerirea Greciei şi apoi a întregului Orient. Unificând 
statul macedonean şi organizând armata în sistemul 
falangelor macedonene, profitând de lipsa de unitate a 
statelor greceşti, Filip al Ill-lea reuşeşte să cumpere cu 
bani pe unii din conducătorii grecilor după formula: „Nicio 
cetate nu va rezista unui măgar încărcat cu desagi plini de 
aur”. Au fost însă şi mari patrioţi printre greci, ca oratorul 
Demostene, care încerca să-i convingă pe compatrioţii săi 
de necesitatea unirii grecilor, ca odinioară împotriva 
perşilor, deoarece Filip al II-lea era un cotropitor, ca şi 


Darius. Aceste discursuri au rămas celebre sub numele de 
„Filipice”. 

În bătălia de la Cheroneea din anul 338 î.Hr. Armata 
greacă este înfrântă, fapt care însemna pierderea 
independenţei Greciei şi începutul hegemoniei Macedoniei. 

Prin „Liga de la Corint” în care intrau toate statele 
greceşti în afară de Sparta, acestea recunoşteau pe Filip al 
Il-lea drept conducătorul luptei împotriva Imperiului 
persan. 

În anul 336 î.Hr. Filip al II-lea este asasinat, la tronul 
Macedoniei urmând fiul său, Alexandru, în vârstă de 20 de 
ani. Grecii s-au răsculat, crezând că se vor elibera, dar 
tânărul rege îi aduce repede la supunere. 

Începe apoi pregătirea unei mari expediţii de 
pedepsire a Imperiului persan. Înainte de a porni spre 
Orient, întreprinde o scurtă incursiune, în anul 335 î.Hr. la 
nordul Dunării, împotriva geto-dacilor, unde soldaţii 
macedoneni îşi fac loc cu suliţele printre spicele înalte din 
câmpie, ceea ce dovedeşte că ocupaţia de căpetenie a 
geto-dacilor, care şi-au apărat cu străşnicie pământul, era 
agricultura. 

Expediția împotriva perşilor, deosebit de crâncenă, e 
încununată de biruinţă. Cele mai însemnate bătălii au fost: 
la râul Granicus (334 î.Hr.), în urma căreia toate cetăţile 
greceşti de pe ţărmul Asiei Mici au fost eliberate; la Issos 
(333 î.Hr.), care aduce cucerirea Feniciei, Palestinei şi 
Egiptului, la Gaugamela (331 î.Hr.), prin care cade 
Babilonul şi Suza. Darius al III-lea Codomanul este ucis de 
satrapul Bactriei, Bessos, şi Alexandru Macedon devine 
regele Persiei. Ajunsese la hotarele Indiei. Dar soldaţii, 
plecaţi demult de acasă, bolnavi şi înfometați, au refuzat 
să mai lupte. Alexandru cel Mare a fost nevoit să 
poruncească întoarcerea şi s-a stabilit la Babilon, care a 
devenit capitala imperiului întins din Egipt până la 
hotarele Indiei. Moartea îl surprinde pe acest mare 
comandant de oşti al antichităţii şi al tuturor timpurilor în 
anul 323 î.Hr. În vârstă de 33 de ani. Urmaşii săi, diadobhii, 
n-au mai putut menţine unitatea imperiului. El s-a 


dezmembrat în mai multe state, numite elenistice. Cele 
mai însemnate au fost Macedonia (care includea şi lumea 
greacă), Siria şi Egiptul. Aceste state vor cădea pe rând 
sub stăpânirea romană. 

Cultura clasică greacă 

Cultura greacă ni se înfăţişează unitară în formele şi 
conţinutul ei, fapt uimitor, dacă ne gândim că grecii, în 
anumite perioade critice din istoria lor, nu s-au unit 
împotriva străinilor, ci au continuat să se duşmănească şi 
chiar să se războiască între ei. Grecii au avut însă, în 
primul rând, o origine şi o limbă comune şi câteva 
elemente de unitate: jocurile olimpice, amficţioniile şi 
oracolele. 

Jocurile olimpice se desfăşurau din patru în patru ani 
în provincia Olimpia din Pelopones şi ele întruneau pe 
reprezentanţii tuturor statelor şi regiunilor greceşti, prilej 
de întâlnire, comunicare şi cunoaştere reciprocă, de 
sudare a unităţii greceşti. În acele zile înceta orice 
ostilitate militară şi domnea pacea generală. Pe lângă 
întrecerile sportive se desfăşurau şi serbări în cinstea 
învingătorilor, stabilindu-se astfel obiceiuri şi tradiţii 
comune. De remarcat erau serbările religioase de la Atena, 
numite  panatenee. Aceste serbări sunt amplu 
reprezentante de Fidias pe un fronton al Partenonului de 
pe Acropola din Atena. 

Amficţioniile erau asociaţii religioase, rezultate din 
unirea mai multor oraşe greceşti în jurul unui templu. 

Oracolele erau locurile unde preoţii de la anumite 
temple dădeau răspuns la întrebările puse de credincioşi. 
Ele se bucurau de multă influenţă în rândurile grecilor de 
pretutindeni. Cel mai renumit era oracolul de la Delfi, din 
templul lui Apollo, unde preotesele care făceau profeţiile 
inspirate de acest zeu se numea Pitia. Aici se desfăşurau 
însă şi spectacole de teatru cu conţinut religios, puse sub 
patronajul zeului Apollo. La Delfi existau sanctuare şi 
pentru alţi zei. 

Scrierea 

Scrierea greacă a preluat-o pe cea feniciană, pe care 


grecii au simplificat-o şi perfecţionat-o, introducând şi 
vocale, astfel încât alfabetul era compus din 24 de litere. 
Preluat de romani, alfabetul va fi transcris cu caractere 
latine. Alfabetul vechi grecesc stă la baza alfabetelor 
europene. 

Literatura 

Literatura greacă este neasemuit de bogată în 
conţinut. Grecii au fost poate cel mai imaginativ popor din 
antichitate. Stând la ţărmul mării sau călătorind, visând, 
când măsurau cu privirea întinderile, îşi închipuiau că aud 
glasuri fermecate din adâncuri ce porneau de la sirene sau 
nimfe ale mării, sau că zeii locuiesc pe vârful Olimp, 
deoarece, fiind înalt, acest pisc se împreuna cu norii. Ei au 
avut o concepţie religioasă politeistă, antropomorfică, 
socotind că zeii au înfăţişarea oamenilor, dar şi însuşirile şi 
sentimentele acestora. 

Tatăl zeilor şi al oamenilor era Zeus; soţia sa, Hera, 
era zeiţa protectoare a familiei; Poseidon, considerat 
stăpânul mărilor, era închipuit cu un trident în mână, cu 
care stăpânea furia valurilor; Hades era stăpânul 
întunericului. Sufletele celor păcătoşi mergeau acolo şi 
erau trecuţi apa Stixului de către barcagiul Caron; Ares 
era zeul războiului; Pallas-Atena, cea ivită din capul lui 
Zeus, numită şi Atena Partenos (Fecioara), era zeiţa 
înţelepciunii; Afrodita, cea născută din spuma mării, era 
zeiţa frumuseţii; Apollo era zeul soarelui, al luminii şi al 
artelor; Dionyssos era zeul viţei-de-vie şi al vinului; Eol, 
zeul vânturilor, pe care le ţinea închise într-un burduf, le 
stârnea la bunul lui plac, pentru ca apoi să le închidă la 
loc; Demeter, zeiţa agriculturii. Aceştia sunt numai câţiva, 
cei mai însemnați, dintre zeii pe care îi venerau grecii. 

De zei şi zeițe erau legate numeroase întâmplări, 
care mai de care mai pline de farmec. Chiar şi Iliada şi 
Odiseea cuprind multe întâmplări fantastice, în care zeii se 
amestecă în mod obişnuit în treburile oamenilor. Homer a 
putut fi unul din numeroşii aezi (cântăreţi) care mergeau 
pe la curţile nobilimii şi povesteau în cântec faptele eroice 
ale vremii. Dar deosebit de aceştia Homer a izbutit să 


strângă toate aceste cântece şi să le sudeze în epopei de 
rară frumuseţe, rămânând prin aceasta părintele literaturii 
vechi ce s-a creat în Grecia. Iliada şi Odiseea pot fi 
considerate capodopere ale creaţiei antice. Sunt pline de 
dramatism, naraţiunea este perfect condusă, personajele 
atât de bine descrise, încât parcă le-am vedea aievea în 
faţa ochilor, în aventura luptelor care le-au animat. 

Cauza războiului troian a constat fără îndoială în 
dorinţa aheilor (grecilor) de a cuceri Troia pentru bogăţiile 
şi aşezarea ei strategică. Troienii au opus o rezistenţă 
eroică, dar au fost înfrânți. Literatura veche a grecilor ne-a 
transmis întâmplările istorice în forma fantastică a mitului, 
aşa cum sunt prezentate şi în poemele homerice. 

Mitologia ne spune că la nunta nimfei Tetis au fost 
invitaţi toţi zeii din Olimp, în afară de Eris, zeiţa discordiei. 
Dorind să se răzbune pentru această umilinţă, ea va 
arunca un măr pentru cea mai frumoasă zeiţă. Acest măr 
se va numi „mărul discordiei”, pentru că îndată zeițele 
Hera, Atena şi Afrodita încep să se certe, fiecare 
considerând că este  îndreptăţită să-l pretindă. 
Neînţelegându-se, vor cere unui pământean, frumosul 
Paris, fiul regelui Priam din Troia, să decidă cui i se cuvine. 
Spre a-i influenţa judecata în favoarea lor, fiecare îi va face 
o promisiune: Hera îi promite domnia peste întreaga Asie, 
Atena biruinţa în războaie şi faimă, iar Afrodita îi promite 
că îl va ajuta s-o răpească pe cea mai frumoasă femeie, 
Elena, soţia regelui Menelaos din Sparta. Paris va oferi 
mărul Afroditei, care o va face pe frumoasa Elena să-l 
urmeze la Troia. Este motivul ce determină pe ahei, 
conduşi de Agamemnon şi Menelaos, să dezlănţuie un 
aprig război, care, după cum aflăm din Iliada lui Homer a 
durat zece ani. La acest război va participa şi Ahile, fiul 
zeiţei Tetis, împreună cu bunul său prieten, Patrocle. 
Homer ne povesteşte momentele finale ale luptelor pentru 
cucerirea cetăţii. Între luptători, cel mai viteaz este Ahile, 
care este de neînvins, deoarece la naştere zeiţa Tetis îl 
scăldase într-o apă vrăjită, ce i-a făcut trupul invulnerabil. 
Numai călcâiul de care îl ţinuse nu a fost atins, rămânând 


vulnerabil. Este tocmai locul unde va ţinti Paris cu săgeata, 
răpunându-l pe viteaz şi răzbunând astfel uciderea fratelui 
său, vestitul Hector. 

Nu mai puţin celebră este fapta lui Odiseus, care, 
pentru a învinge rezistenţa cetăţii, va născoci un şiretlic, 
ce dă măsura iscusinţei sale: un cal de lemn uriaş, în care 
vor intra luptători greci. Văzându-l, troienii s-au lăsat 
înşelaţi, crezând că este un dar al zeilor şi l-au adus în 
cetate. Noaptea, cei ascunşi au ieşit din pântecele calului, 
au deschis porţile şi grecii au pătruns în cetate, cucerind- 
o. Dar zeii protectori ai Troiei îl blesteamă pe Odiseus (pe 
care strămoşii noştri romani l-au numit Ulise) să nu se 
poată întoarce în patria sa, Itaca, ci să pribegească pe 
mări. De aici alte întâmplări fabuloase ne povesteşte 
Odiseea. Prima întâlnire a lui Ulise cu necunoscutul se 
petrece în ţara lotofagilor. Lotofagii se hrăneau cu lotus 
dulce, plantă care avea darul de a-i face pe cei care o 
mâncau să nu mai vrea să se întoarcă în patrie. Odiseus e 
nevoit să-i ia cu forţa pe cei câţiva care apucaseră să 
mănânce şi, ducându-i pe corabie, porniră mai departe. 
Ajunseră în ţara ciclopilor, fiinţe uriaşe, cu un singur ochi 
în frunte, socotiți fi ai lui Poseidon. Cel mai puternic dintre 
ciclopi, Polyfem, îi închide într-o peşteră, cu gând să-i 
mănânce. Ulise triumfă: îl îmbată pe Polyfem şi în timp ce 
acesta dormea îl orbeşte. Reuşeşte să-i scoată pe toţi din 
peşteră şi să ajungă la corabie. Mânios, Polyfem prăvale 
asupra corăbiei o stâncă, dar nu izbuteşte decât să o 
atingă puţin, în timp ce un val uriaş o împinge în larg. 

Un alt moment dramatic se petrece în insula zeiţei 
Circe. Vrăjitoarea Circe îi preschimbă pe însoțitorii lui 
Ulise în porci, iar pe erou îl vrăjeşte să uite de nume, de 
familie şi de casă. Ulise izbuteşte, în cele din urmă, să o 
determine pe Circe să spulbere vraja şi să îşi reia 
călătoria. 

După alte peripeții, corăbierii întâlnesc sirenele cu 
glas fermecător. Marinarul care asculta cântecul lor se 
arunca în val, simțind o puternică dorinţă să le urmeze. 
Ulise îi sfătuieşte pe ai săi să-şi astupe cu ceară urechile şi 


să vâslească cu îndârjire, în timp ce el se leagă de catargul 
corăbiei, pentru a le auzi totuşi cântecul. Abia scăpaţi, se 
găsesc în faţa teribilelor stânci Scyla şi Caribda, care 
sfărâmau orice corabie s-ar fi încumetat să treacă printre 
ele. Ulise aruncă mai întâi un porumbel, care este strivit, 
iar în timp ce stâncile se depărtează, corabia trece printre 
ele. 

Popasul următor este în ţara zeului Helios (Soarele). 
În vreme ce Ulise merge la rege, oamenii lui, călcându-i 
porunca, taie, frig şi mănâncă din boii sacri ai soarelui. 
Pedeapsa nu întârzie: abia plecase corabia şi se stârneşte o 
furtună năprasnică. Un fulger sfărâmă corabia şi toţi pier 
înecaţi. Doar Ulise, după mai multe zile de rătăcire pe 
mare, agăţat de catargul corăbiei sfărâmate, este azvârlit 
pe un tărâm necunoscut. Este insula zeiţei Calipso, care îl 
reţine pe Ulise timp de şapte ani, promiţându-i că-l va face 
nemuritor. Dar din porunca lui Zeus, Hermes vine în insulă 
şi o sileşte pe Calipso să îi dea voie lui Ulise să se întoarcă 
în patrie. Eroul Odiseei pleacă pe o plută şi cutreieră pe 
mare timp de 18 zile. O furtună îl azvârle pe ţărmul 
feacilor, unde era rege Alcinou. Aici este pradă unei 
rătăciri a minţii şi a dragostei faţă de Nausica, fiica 
regelui. Reuşeşte să spulbere şi această vrajă şi i se dă o 
corabie şi oameni pentru a se întoarce în Itaca. 
Credincioasa soţie a lui Ulise, Penelopa, era asaltată de 
pretendenți. Travestit în cerşetor, cu ajutorul fiului său 
Telemac, Ulise îi îndepărtează pe pretendenți şi îşi reia 
domnia. El rămâne simbolul iscusinţei, curajului, 
perseverenţei, al acelui care are în fiinţă sentimentul 
întoarcerii. Este de fapt sentimentul ce i-a însoţit 
întotdeauna pe greci ori de câte ori au plecat pe mare 
după cuceriri şi fondarea de colonii: bucuria sau dorinţa de 
a se întoarce în metropolă. 

Miturile ne spun şi cum îşi explicau grecii lumea. 
Astfel, aceste povestiri cuprind adesea un mod de a 
înţelege o caracteristică a vieţii, o încercare de a desluşi 
un fenomen natural sau social. 

Mitul lui Oedip, unul din cele mai dramatice, îl arată 


pe om în luptă cu destinul său, pe care se încumetă să-l 
înfrunte. Multe întâmplări sunt atribuite eroilor greci 
(semizei), aşa cum pot fi socotiți Ahile sau Odiseus. lată 
câteva din aceste mituri şi semizeii cei mai cunoscuţi, care 
erau mai puternici decât oamenii şi de aceea executau 
munci în folosul acestora. Spre deosebire de zei, ei erau 
însă muritori. Prometeu a furat un crâmpei din focul zeilor, 
pentru a aduce prin el lumină şi căldură oamenilor. Zeus 1l- 
a pedepsit înlănţuindu-l pe o stâncă din munţii Caucaz. În 
fiecare zi, o pasăre cu ciocul de fier ciugulea din ficatul lui 
Prometeu. Prometeu rămâne un simbol al jertfei în folosul 
umanităţii. Tezeu a mers în insula Creta, unde, pătrunzând 
în Labirint, a omorât Minotaurul, căruia i se jertfeau 
oameni. A reuşit să iasă cu bine din Labirint, călăuzindu-se 
după firul dăruit de Ariadna. Era de fapt un mit ce 
simboliza eliberarea lumii greceşti de sub stăpânirea 
cretană. Iason, conducătorul Argonauţilor (de la corabia 
numită Argo, cu care au plecat în căutarea lânii de aur, 
deci în căutarea de bogății), reuşeşte cu ajutorul Medeei, 
fiica regelui din Colhida, să fure lâna de aur păzită de un 
balaur fioros. Un semizeu, viteazul Heracles din Teba 
(Hercule, numit de romani), poate cel mai reprezentativ 
dintre eroii greci, dotat cu o putere ce a rămas proverbială 
(puterea herculeană), săvârşeşte un număr de munci 
fabuloase: omoară leul din Nemeea; eliberează pe 
Prometeu, sfărâmând lanţurile ce-l legau de stâncă; surpă 
stâncile care despărţeau apele Mediteranei de ale 
Atlanticului, „croind” strâmtoarea Gibraltar (ştim că în 
realitate strâmtoarea s-a format în timp, datorită 
fenomenului natural de erodare a pietrei prin forţa de 
izbire a apei; dar din legendă se păstrează denumirea de 
„Coloanele lui Hercule”, existente de o parte şi de alta a 
ţărmurilor Africii şi Spaniei, chipurile rămăşiţe ale 
stâncilor pe care le-a aruncat eroul grec în timpul muncii 
sale titanice); înfrânge pe Anteu (a cărui forţă consta în 
legătura lui cu pământul), pe care, ridicându-l de la 
pământ, îl doboară; ucide pe Proteu, o fiinţă extrem de 
puternică, ce putea lua forma oricărui animal şi putea 


ucide pe oricine; înfrânge pe centaurul Nessus etc. 
Mitologia greacă pare un izvor nesecat de înţelepciune şi 
fantezie, din care se vor inspira, de-a lungul timpului, 
scriitori şi artişti. 

În secolul VIII-VI î.Hr. După epoca homerică, apare 
poemul didactic al lui Hesiod Munci şi zile, care înfăţişează 
un tablou al muncilor agricole şi viaţa ţăranului. Cei care 
au pus bazele poeziei lirice greceşti sunt Tirteu, Pindar şi 
poeta Sapho. Genul literar dramatic, în cele două variante 
ale sale, tragedia şi comedia, îşi are obârşia în Grecia 
antică, în serbările dedicate lui Dionyssos. Teatrul s-a 
născut deci în Grecia şi, dovedindu-şi marile sale calităţi 
educative, a rezistat timpului, devenind un izvor veşnic viu 
de cultură. Inspirându-se din mitologie şi poemele 
homerice, tragedia reflecta problemele societăţii greceşti, 
în special ateniene. Cei mai însemnați creatori de tragedie 
au fost: Eschil (Prometeu înlănţuit, Perşii, Agamemnon); 
Sofocle (Antigona, Oedip rege); Euripide (Electra, 
Medeea). În domeniul comediei s-a impus Aristofan, care 
în piesele sale (Norii, Vies-pile, Pacea, Broaştele, 
Lisistrata) manifestă un spirit critic ascuţit, satirizând pe 
duşmanii păcii, pe falşii democrați. 

Istoria, înrudită cu literatura, a fost reprezentată de 
Herodot, supranumit „părintele istoriei” (484-425 î.Hr.), 
care în opera sa fundamentală, Istoriile, tratând despre 
războaiele greco-persane, a înfăţişat şi trecutul ţărilor 
cotropite de perşi; Tucidide (460-393 î.Hr.) a scris Istoria 
războiului peloponeziac. El nu va mai apela în povestirea 
faptelor la elemente supranaturale. 

Filosofia 

Filosofia dezvoltă în paralel două concepții 
fundamentale: materialistă şi idealistă. In etapa de început 
(preclasică) s-a impus concepţia materialistă a gânditorilor 
din şcoala ioniană. 

Şcoala  materialistă de gândire considera că 
principiul lumii este materia infinită, nemuritoare, aflată în 
veşnică mişcare. Filosofii însă considerau ca factor 
material unic, primordial, unul din aceste elemente: Thales 


din Milet (apa), Anaximandru  (apeironul, realitate 
materială neterminată), Anaximene (aerul) şi Heraclit din 
Efes (focul). Filosofii şcolii ioniene (secolele VII-VI î.Hr.) au 
atins prin Heraclit o culme a gândirii antice. Cel mai mare 
dialectician al antichităţii, el susţinea că lumea n-a fost 
făcută de zei, nici de oameni; ea a fost şi este un foc veşnic 
viu, care după măsură se aprinde şi după măsură se stinge. 
Lui îi aparţine celebra expresie „Totul curge!”, care 
defineşte schimbarea. 

În secolul VI î.Hr. Şcoala lui Pitagora, de esenţă 
idealistă, se opune materialismului ionic. Pitagora socotea 
că numerele ca entităţi ideale reprezintă esenţa lucrurilor, 
iar universul este o armonie de numere. 

Secolul V î.Hr. Secolul lui „Pericle”, perioada înfloririi 
democraţiei sclavagiste, aduce gândirea filosofică greacă 
la maxima ei afirmare prin Democrit, Socrate, Platon şi 
Aristotel. 

Democrit a întemeiat cea mai consecventă concepţie 
materialistă a antichității: teoria atomistă. Potrivit 
acesteia, „principiile tuturor lucrurilor sunt atomii şi vidul, 
toate celelalte nu sunt decât închipuiri”. În concepţia lui 
Democrit tot ceea ce există se compune din atomi, inclusiv 
sufletul. Iar deosebirea dintre lucruri rezultă din poziţia şi 
ordinea diferită a atomilor. 

Sofiştii, un alt curent filosofic al acestei perioade, 
evidenţiază locul omului, rolul lui în judecarea realităţii, 
introducând prin aceasta în teoria cunoaşterii, relativismul 
şi subiectivismul. „Omul este măsura tuturor lucrurilor...” 
spune reprezentantul sofiştilor, Protagoras. 

Socrate însă respinge pe sofişti şi consideră, printr- 
un gen de idealism subiectiv, că toate cunoştinţele sunt 
înnăscute şi au o valoare de adevăr general. Adevărul 
trebuie scos la lumină prin metoda maieuticii (arta de a 
descoperi adevărul prin întrebări şi răspunsuri). 

Deşi discipol a lui Socrate, Platon este idealist 
obiectiv, în centrul concepţiei sale se află teoria ideilor sau 
formelor, expusă în opera sa Dialoguri: „Ideile acestea stau 
ca nişte tipare în natură, iar obiectele, asemănătoare lor, 


sunt ca nişte copii după ele. Participarea lucrurilor la idei 
nu constă în altceva decât în aceea că primele sunt o 
imitație după acestea din urmă”. 

Elevul lui Platon, Aristotel, cel mai mare filosof al 
antichităţii, _ combătând „teoria ideilor”, recunoaşte 
primordialitatea obiectului real, afirmă rolul simţurilor în 
cunoaştere şi valoarea raţiunii. Dar Aristotel realizează o 
admirabilă sinteză a culturii Greciei antice, punând de fapt 
bazele unor domenii ale filosofiei şi ştiinţei ca: logica, 
etica, psihologia, politica, estetica, ontologia, gnoseologia, 
biologia. 

Ştiinţa propriu-zisă s-a dezvoltat odată cu filosofia. 
Pitagora şi Democrit au fost reprezentanţii cei mai de 
seamă ai matematicii, geometriei şi astronomiei. Thales 
din Milet a avut şi el contribuţii în domeniul matematicii. 
Cel mai mare medic grec, Hippocrate (sec. Al V-lea î.Hr.), 
era adeptul ideii că bolile nu sunt o pedeapsă divină, ci au 
cauze naturale. 

Arta 

Arta reflectă o excelentă afirmare a spiritualităţii 
greceşti. In secolul V î.Hr. Grecii au creat opere ce au 
rămas modele unice pentru a străbate timpurile. În frunte 
a fost cetatea Atena, patria artelor şi a muzelor. In centrul 
creaţiei arhitectonice s-a situat „templul grec”, unde se 
evidenţiază cele trei stiluri: doric, ionic şi corintic. 

Edificiile cele mai importante s-au ridicat pe Acropole 
(partea cea mai înaltă a Atenei). Aici se urcă pe 
monumentalele scări de marmură (Propilee), printr-un 
portic uriaş cu coloane. Partenonul, templul construit de 
Ictinos şi Calicrat, este supravegheat şi împodobit cu statui 
realizate de marele arhitect şi sculptor Fidias în cinstea 
zeiţei Atena Partenos. Un alt templu, plin de măreție, este 
Erechteionul, închinat zeilor Atena şi Poseidon şi al cărui 
portic cu coloane ce reprezintă femei, numite cariatide, 
este de o uimitoare frumuseţe. Cele două temple străjuiesc 
pe Acropole, mărturie a talentului şi ingeniozităţii 
spiritului avântat grec. 

Renumiţi sculptori sunt: Myron, Fidias şi Polictet, iar 


în secolul al IV-lea î.Hr. Praxiteles. Principala operă a lui 
Myron este Discobolul; de numele lui Fidias se mai leagă şi 
monumentala statuie Zeus din Olimpia, considerată şi ea 
una dintre cele şapte minuni ale antichităţii, statuia 
chryselefantină a Atenei din interiorul Partenonului sau 
minunatele sale frize. Polictet prin Doriforul (Purtătorul de 
lance) reprezintă forţa fizică şi morală a omului. In 
domeniul picturii, alături de frescele templelor, se impune 
ceramica pictată. 

Vasele greceşti erau împodobite cu scene din viaţa 
obişnuită, de la jocurile olimpice sau din poemele 
homerice. Reliefuri şi statui continuă să uimească lumea şi 
în epoca modernă. Perfecţiunea atinsă - în multe privinţe 
- de cultura greacă i-a adus aprecierea de „clasică”. 

Totuşi, această cultură complexă şi fără precedent, 
până la acea dată, nu poate fi înţeleasă complet fără etapa 
ei ultimă Elenistică. Statele elenistice rezultaseră din 
moştenirea lui Alexandru cel Mare, care în cadrul vastului 
imperiu realizase pe plan etnic o între pătrundere între 
lumea greco-macedoneană şi cea orientală, reflectată şi în 
cultură printr-o mare sinteză. 

Cultura elenistică introduce genuri noi de poezie 
care cântă viaţa de curte, personajele mitologice şi istorice 
sau, ca în creaţia lui Teocrit (secolul al III-lea î.Hr.), poezia 
pastorală (bucolică), în care păstorii îşi exprimă bucuriile 
şi dragostea. Filosofia îşi descoperă altă menire: căutarea 
mijlocului prin care omul să poată fi fericit. Epicur (341- 
270 î.Hr.) creează doctrina care susţine necesitatea liniştii 
sufleteşti netulburate, „acalmia sufletului”, singura cale 
spre dobândirea fericirii. Zenon crease curentul 
stoicismului, susţinând că fericirea stă în lipsa de pasiuni. 
Omul înţelept, nefiind sclavul pasiunilor, ştie să trăiască 
liniştit. 

În vechea cultură greacă, la răspândirea 
cunoştinţelor un mare rol l-au avut cărţile. Prima 
bibliotecă fusese întemeiată în secolul al VIl-lea î.Hr. De 
Pisistrate. Cele mai strălucite centre ale culturii au fost 
Alexandria, Pergam şi Rodos. In aproape toate oraşele 


exista o bibliotecă. Cea mai înseninată era la Alexandria, 
oraşul celebrului far, altă minune din cele şapte ale lumii 
antice; aici fiinţa şi o universitate. 

Întâlnirea dintre lumea orientală şi greacă a favorizat 
progresul ştiinţei: Euclid, în opera sa „Elementele”, 
elaborează principiile geometriei plane; Arhimede pune 
bazele mecanicii şi hidraulicii şi e unul din cei mai mari 
matematicieni ai antichităţii. Astronomia progresează prin 
Aristarh, care a descoperit că pământul se învârteşte în 
jurul soarelui. Arta elenistică dezvăluie noi valori. 

În arhitectură, în afară de temple şi palate se ridică 
edificii publice: teatre, săli de gimnastică, băi etc. Edificii 
monumentale sunt: templul zeiţei Artemis din Efes şi 
Mausoleul din Halicarnas, Monumentul funerar al regelui 
Mausolos, care alături de Colosul din Rodos şi Grădinile 
suspendate ale Semiramidei din Babilon se însumează 
şirului de minuni ale lumii antice. În sculptură se 
evidenţiază Praxiteles (Afrodita din Cnidos, Hermes cu 
Dionysos copil), Scopas, care a încercat să redea în 
sculptură sentimentele omului (Heracles) şi  Lisip, 
întemeietorul artei portretului (bustul din bronz şi 
marmură al lui Alexandru Macedon şi tânărul sportiv 
Apoxyomenos). 

Grecii au creat o cultură neasemuită. Moştenirea 
spirituală pe care au lăsat-o ei viitorului a străbătut cu 
uşurinţă timpurile şi a rodit necontenit. Alături de cea 
romană şi în unire cu aceasta (cultura greco-romană 
clasică fiind a doua mare sinteză a antichităţii), va sta la 
baza înfloririi artistice şi literare din perioada de vârf a 
evului mediu - Renaşterea şi Umanismul -la rândul ei 
conducând mai departe cultura omenirii spre epoca 
modernă. Istoria grecilor este şi ea neasemuită. Simbolul 
ei este fără îndoială acela de „mit al antichităţii”. 

Roma Antică (Măreţia) 

Întemeierea Romei 

Mulţi cercetători ai trecutului, referindu-se la oraşul 
de pe Tibru, l-au numit „Cetatea eternă”. În antichitate, 
pentru a fi subliniată însemnătatea strategică a aşezării şi 


locul ei în istoria vremii - acela de centru al lumii vechi 
- se încetăţenise expresia „toate drumurile duc la Roma”. 
Cronicarul român Miron Costin scria în cuvinte grăitoare 
despre originea noastră cea nobilă, din viţă latină, că „de 
la Râm ne tragem”. lată suficiente motive pentru a dori să 
cunoaştem istoria acestui măreț imperiu din care a făcut 
parte între 106-275 şi Dacia, leagănul poporului român. 
Dar pentru a cunoaşte istoria Romei antice este necesar a 
porni de la începuturile acestui oraş de legendă şi de 
istorie, adică de la întemeierea sa. 

Într-adevăr, la început a fost legenda, frumoasă şi 
plină de crezământ, găsindu-şi tangente cu însuşi adevărul 
istoric: Eneas, fiu al zeiţei Venus, unul din vajnicii 
apărători ai Cetăţii lui Priam, reuşeşte, după căderea 
Troiei, să îşi salveze de la măcel oştenii şi apropiații, pe 
care îi va conduce, colindând pe mări, spre însoritul țărm 
al Italiei, unde se va stabili în Latium. El întemeiază aici 
oraşul Alba-Longa, al cărui rege va fi. Unul din urmaşii săi, 
Numitor, este înlăturat de la tron de fratele său, Amuliu şi 
închis. Noul rege, aflând că fiica lui Numitor, Rhea Sylvia, 
are doi copii gemeni, Romulus şi Remus, de teamă că 
aceştia ajungând mari vor dori să domnească, a poruncit 
unui slujitor ca pruncii să îi fie luaţi mamei şi să fie ucişi. 
Induioşat de soarta pruncilor, servitorul nu-i ucide, ci, 
făcându-le un coşuleţ împletit din papură, îl lasă să 
plutească pe apa Tibrului. Dar apa îi aruncă la poalele 
dealului Palatin, unde îi va găsi şi îi va alăpta o lupoaică. 

La scurt timp după aceea, îi va descoperi un păstor, 
care îi creşte împreună cu soţia sa. Ajungând mari şi 
aflând cine sunt, ei se îndreaptă spre Alba-Longa, unde îl 
gonesc pe Amuliu şi îi redau domnia bunicului lor, 
Numitor. Acesta le îngăduie să construiască un oraş pe 
locul unde fuseseră alăptaţi de lupoaică. Oraşul este 
construit pe apa Tibrului, într-un loc dominat de şapte 
coline. Când urma să i se dea oraşului un nume, între cei 
doi fraţi s-au iscat neînţelegeri. Ca să le curme, au hotărât 
ca acela care va vedea mai mulţi vulturi deodată să fie în 
drept a da numele cetăţii. Remus a văzut şase vulturi, iar 


Romulus doisprezece. Atunci cetatea s-a numit Roma de la 
numele său. Dar Remus, plin de invidie, îl provoacă pe 
fratele său la luptă. În încleştare, Remus va fi răpus, iar 
Romulus rămâne singurul conducător al Romei. Ilustrând 
legenda, pe stema oraşului Roma e reprezentată o lupoaică 
alăptând doi gemeni. 

Altă legendă spune că, după ce s-a consolidat, Roma 
a devenit o rivală pentru Alba-Longa, iar atunci când 
armatele celor două oraşe se aflară faţă în faţă, generalii 
lor hotărâră să evite o bătălie sângeroasă, alegând câte 
trei reprezentanţi din fiecare tabără pentru a se înfrunta, 
iar înfrângerea să fie acceptată. Din tabăra romană s-au 
ales trei fraţi numiţi Horaţii, iar de la Alba-Longa, Curiaţii. 
Cei şase încep lupta. Foarte repede, doi dintre Horaţi au 
fost omorâţi. Dar ultimul, prefăcându-se că fuge, îi făcu pe 
Curiaţi să-l urmărească. El ştia că din cauza rănilor pe 
care le aveau, aceştia vor obosi. Curiaţii nu numai că 
oboseau, dar se distanţau unul de altul. Atunci el se 
întoarse fulgerător şi-i ucise pe rând pe cei trei Curiaţi. 
Romanii îl aclamară pe erou. 

Dar aceasta este legendă. Faptele istorice le aflăm 
însă dacă cercetăm scrierile istoricilor latini şi în primul 
rând cartea lui Titus Livius „Ab urbe condita libri” („Carte 
de la întemeierea oraşului”). Latinii n-au fost cei mai vechi 
locuitori ai Italiei. Peninsula sub formă de cizmă scăldată 
de mări albastre - Adriatică, Tireniană, Ionică, Mediterană 
- era locuită în trecutul îndepărtat, datorită condiţiilor 
favorabile de viaţă, de o străveche populaţie. Însă pe la 
jumătatea mileniului al II-lea î.Hr. au început să vină 
dinspre nord triburi de păstori indo-europeni, care sunt 
numite „popoare italice”. Principalele au fost: sabinii, 
samniţii, latinii. Ei au ocupat diferite regiuni ale Italiei, în 
special din centrul ei. Mai spre nord de Latium (unde s-au 
aşezat latinii) sunt atestaţi încă din secolul al VIII-lea î.Hr. 
Etruscii, o populaţie care a venit, pe mare, din vestul Asiei 
Mici şi care a creat prima civilizaţie de pe teritoriul 
peninsulei. În nord, în câmpia Padului, trăiau galii, de 
neam germanic, iar în sudul Italiei, grecii îşi fondaseră 


numeroase colonii. Latinii şi sabinii, fiind în vecinătate şi 
dezvoltându-şi aşezările lor, s-au unit şi în anul 753 î.Hr. 
Au întemeiat Roma, cetatea celor şapte coline. Se pare că, 
înainte de întemeiere, cea mai veche aşezare a triburilor 
de păstori latini şi sabini a fost pe colina Palatinului. Aşa a 
început viaţa acestui mare oraş, plină de evenimente 
însemnate. Mai întâi Roma e ocupată de etrusci, care, 
având o civilizaţie mai înaintată, îi vor extinde teritoriul şi 
îl vor înconjura cu ziduri puternice. Ei practică agricultura, 
meşteşugurile şi comerţul. Paralel organizează armata. Din 
contopirea latinilor (elementul hotărâtor) cu sabinii şi 
etruscii se va forma poporul roman. Roma capătă de la 
început o importanţă deosebită între cetăţile din sudul 
Italiei. 

Măreaţa istorie a romanilor 

Cei şapte regi ai Romei 

Societate romană avea la bază familia. Şeful ei, pater 
(tatăl), deţinea autoritatea absolută asupra membrilor săi. 
Mai multe familii formau o gintă. Aceasta cuprindea pe cei 
care se trăgeau din acelaşi strămoş şi purtau acelaşi nume. 
Fiecare gintă stăpânea şi lucra în comun o bucată de 
pământ. Treptat, pământul devine proprietatea câtorva 
familii din gintă, care pun mâna pe putere, formând 
aristocrația. Numiţi şi patricieni (de la cuvântul pater), 
aristocrații îşi arogă toate drepturile, transformând pe cei 
nevoiaşi în sclavi. Sclavii proveneau nu numai din 
datornici, ci şi dintre prizonierii de război. Puţini la număr 
în acele vremuri de început, erau folosiţi pe lângă casă ca 
membri inferiori ai familiei. Oamenii liberi, plebeii, stabiliţi 
mai târziu în Roma, erau agricultori, meşteşugari şi 
negustori. Deşi produceau bunurile necesare traiului, 
plăteau dări, serveau în armată, n-aveau drept de vot şi 
nici de a ocupa funcţii de stat. 

Prin tradiţie, după întemeietorul Romulus, Roma a 
fost condusă de şapte regi: Numa Pompilius, Tullius 
Hostilius, Servius Tullius, Ancus Martius (aceştia fiind 
latini şi sabini) şi ultimii trei, etrusci: Tarquinius Priscus, 
Tarquinius Collatinus, Tarquinius Superbus. Regele 


deţinea conducerea armatei, era mare preot şi judecător. 
Senatul era format din 300 de membri (şefii ginţilor 
patriciene). Acesta administra statul şi îl sfătuia pe rege în 
problemele guvernării. Adunarea poporului, constituită din 
patricieni, vota legile şi îl alegea pe rege prin aclamații, 
după care suveranul era confirmat de Senat. Adunarea 
poporului se întrunea în forum (piaţă). Reiese că regele 
depindea de patricieni. Aşa se explică de ce, nemulţumiţi 
de politica regilor etrusci, patricienii s-au ridicat la luptă şi 
în anul 509 î.Hr. L-au gonit pe ultimul rege etrusc, 
Tarquinius Superbus (cel Mândru), au pus capăt regalității 
şi, preluând întreaga putere, au instaurat republica. 

Prima republică din lume 

Republica instaurată la Roma în anul 509 î.Hr. A fost 
prima din lume. Însuşi termenul, de origine latină, 
respublica, înseamnă forma de organizare menită să se 
ocupe cu rezolvarea „lucrurilor publice”. Măreaţa istorie a 
romanilor Conducerea aparţinea patricienilor, asigurată 
prin doi consuli aleşi anual din rândul patricienilor de 
către Adunarea poporului, care se menținea, ca şi Senatul. 
Consulii erau comandanții armatei, judecători, prezidau 
ceremoniile religioase, convocau Senatul şi Adunarea 
poporului. Se bucurau de onoruri mari şi apăreau 
îmbrăcaţi într-o mantie (togă) de culoare roşie, însoţiţi de 
doisprezece lictori, care purtau în mâini mănunchiuri de 
nuiele, numite fascii, ca simbol al puterii. După expirarea 
perioadei de consulat, Senatul îi putea trage la răspundere 
pe consuli pentru faptele lor. In caz de mare primejdie, 
conducerea republicii era încredinţată unui dictator, ales 
dintre cei doi consuli. Cu timpul se introduc magistraturile 
(funcţii de stat), de care beneficiau tot patricienii: pretorii, 
chestorii, cenzorii etc. 

Plebeii, lipsiţi de aceste drepturi politice, s-au ridicat 
în anul 494 î.Hr. La luptă, retrăgându-se pe Muntele Sacru, 
la 5 km depărtare de Roma. Era doar începutul, pentru că 
lupta s-a continuat timp de două sute de ani (până în 287 
î.Hr.) şi s-a încheiat cu victoria asupra patricienilor: au 
căpătat mai întâi dreptul să-şi aleagă din rândurile lor doi 


reprezentanţi (tribunii plebei), care, prin cuvântul „veto” 
(mă opun), puteau opri orice lege sau măsură ce îi 
nedreptăţea; apoi obţin „Legea celor 12 table”, întocmită 
de o comisie formată din zece bărbaţi (decemviri), care le 
apăra interesele; sunt admise căsătoriile dintre patricieni 
şi plebei; unul din consuli putea fi plebeu. Dar de aceste 
drepturi dispuneau doar plebeii bogaţi, care, treptat, s-au 
contopit cu patricienii, formând nobilimea romană. 

În timpul Republicii s-a întărit şi organizat armata 
romană. Aceasta a devenit una dintre cele mai puternice 
din lume. Era organizată astfel: legiunea, cea mai mare 
unitate militară, cuprindea 300 de călăreţi şi 4200 
luptători pedeştri; ea era împărţită în mai multe centurii 
conduse de centurioni. Mai târziu vor fi şi unităţi mai mici, 
numite ale şi numeri. Soldaţii romani (dar numai cetăţenii 
romani) efectuau serviciul militar între 17 şi 46 de ani, 
erau bine înarmaţi şi instruiți, apți să suporte privaţiunile 
campaniilor militare, pricepuţi în asediul cetăților. 
Dispuneau în acest sens de maşini de război: catapulte, 
baliste, berbeci. În armată domnea o disciplină severă. 
Soldaţii viteji erau recompensaţi, cei care săvârşeau 
greşeli, pedepsiţi. Generalii care se evidenţiau în luptă 
erau primiţi în triumf la Roma. 

Cu asemenea armată, Roma începe războaiele de 
cucerire a Italiei. E drept, la început, regele etrusc 
Porsenna a încercat să ocupe Roma, dar n-a izbutit. Istoria 
păstrează vie întâmplarea lui Mucius, soldatul roman care 
a trecut la etrusci cu gând să-l omoare pe Porsenna. Fiind 
noapte, a omorât pe un general al său. Prins şi adus 
înaintea regelui, el a cerut un trepied pe care un foc ardea 
cu flacără şi, sub privirile uimite ale regelui şi ale 
celorlalte căpetenii, a întins braţul drept asupra flăcării să- 
i fie ars. „Am pedepsit braţul care a greşit”, i-a răspuns el 
lui Porsenna, care îl întrebase de ce procedează astfel. De 
atunci eroul a fost numit Scaevola (stângaciul). Alt viteaz, 
Horatius Cocles, a apărat singur capul podului de peste 
Tibru, până când romanii l-au distrus pentru a împiedica 
înaintarea etruscilor. Romanii au luat apoi ofensiva şi, 


după un război de zece ani, înving. Principala cetate 
etruscă, Veii, cade în mâinile romanilor (396 î.Hr.). La 
această dată se va produce şi invazia galilor. Şi despre ea 
ne vorbesc multe legende. 

Galii ajunseseră la Roma şi se pregăteau să pătrundă 
în partea cea mai întărită a cetăţii, Capitoliul. Romanii, 
care dormeau, sunt treziţi de gâştele ce se aflau acolo; 
astfel izbutesc să-i alunge pe gali. De atunci a rămas 
zicala: „Gâştele capitoline au salvat Roma”. În alte lupte, 
galii au ieşit învingători. Brennus, comandantul galilor, a 
cerul Romei învinse să pună pe o balanţă atât aur cât 
cântăreau săbiile galilor. Şi romanii s-au executat. 
Aruncând şi sabia sa, la protestul căpeteniei romane, 
Brennus rosteşte un verdict dur: „Vae victis” (vai de cei 
învinşi). Cu mari sacrificii galii sunt respinşi şi înfrânți. 

Roma îşi întinde stăpânirea până în nordul Italiei. În 
sud cucereşte întregul Latium, Campania şi poartă lupte 
grele cu samniţii, popor de păstori din munţii Apenini. 
Infrânţi de aceştia, într-o luptă, la Caudium, romanii sunt 
siliţi să treacă pe sub bolta formată din furcile duşmanilor 
învingători, în semn de umilinţă. De aici expresia: a trece 
pe sub „furcile caudine”, adică a fi umilit. Romanii se 
îndârjesc şi, în cele din urmă, samniţii sunt înfrânți şi 
supuşi. Armata romană ajunge în sud, la coloniile greceşti 
şi asediază Tarentul, care cheamă în ajutor pe Pyrrhus, 
regele Epirului. Războiul este greu, însă romanii înving, 
încheind în felul acesta marea campanie de cucerire a 
Italiei. În anul 272 î.Hr. Ajung la strâmtoarea Messina, 
care despărţea Italia de marea insulă Sicilia. Căutând să 
ocupe Sicilia, romanii s-au lovit de bogatul şi puternicul 
oraş Cartagina din nordul Africii. 

Cartaginezii dispuneau de o puternică flotă, 
stăpâneau o parte din Sicilia, Sardinia, Corsica şi sudul 
Spaniei. Romanii îi numeau pe cartaginezi, puni. Între 
romani şi cartaginezi au izbucnit şi s-au desfăşurat trei 
mari războaie, cunoscute în istorie sub numele de 
războaiele punice (264-146 î.Hr.), pline de dramatice şi 
spectaculoase întâmplări. Momente demne de rememorat 


sunt: trecerea Alpilor de către armatele cartagineze 
conduse de Hannibal, unul dintre cei mai mari comandanţi 
de oşti ai antichităţii şi ai tuturor timpurilor; răsunătoarea 
victorie a cartaginezilor la Cannae (216 î.Hr.); înfrângerea 
Cartaginei pe propriul teritoriu, la Zama (202 î.Hr.), de 
către armatele romane conduse de consulul Scipio (numit 
în cinstea victoriei, Africanul); victoria definitivă a 
romanilor din anul 146 î.Hr. În urma căreia Cartagina este 
arsă şi suprafaţa ei este arată cu plugul. Pacificată astfel, 
Cartagina va deveni provincia romană Africa. 

În paralel cu războaiele punice, Roma continua să 
lupte şi pe alte fronturi pentru extinderea sa teritorială. În 
nordul Italiei, armatele romane înfrâng triburile ligure şi 
celtice în urma unui deceniu de ciocniri violente (196-186 
î.Hr.), ajungând cu hotarul până în munţii Alpi. 

Statele elenistice vor cădea şi ele pe rând sub 
stăpânirea romană. În anii 193-188 î.Hr. Se desfăşoară 
războiul împotriva regatului elenistic Siria, care este 
încununat de biruinţă. Roma poartă patru războaie 
împotriva Macedoniei care este înfrântă şi în 148 î.Hr. 
Transformată în provincie romană. Doi ani mai târziu, 
Roma îşi extinde stăpânirea asupra Greciei. În anul 133 
î.Hr. Attalos, regele Pergamului, lasă Romei drept 
moştenire regatul său. Acesta devine provincia romană 
Asia. Este anul în care, în Hispania, triburile de lusitani şi 
celtiberi se ridică împotriva Romei. Răzvrătiţii erau 
conduşi de Viriatus. Sunt totuşi o pradă uşoară pentru 
puterea romană, care, învingând, transformă şi părţile de 
răsărit şi sud ale Hispaniei în provincii romane. În felul 
acesta Roma ajunge stăpâna Mării Mediterane! 

Ca urmare a acestui marş victorios, în Italia sunt 
aduse de pretutindeni imense bogății. Nobilimea 
acaparează prăzile şi îşi întăreşte poziţiile. Reprezentanţii 
ei devin şi proprietari de mari întinderi de pământ, în Italia 
şi provinciile cucerite. Din rândurile nobilimii se detaşează 
categoria senatorială, în timp ce la clasa nobilimii în 
ansamblul ei se ataşează o nouă categorie, cavalerii. 
Aceştia erau numiţi astfel deoarece făceau serviciul militar 


în calitate de călăreţi. 

Cavalerii s-au îmbogăţit de pe urma tranzacţiilor 
comerciale şi a încasării impozitelor. În schimb, războaiele 
au ruinat mica proprietate ţărănească. 

Pământurile ţăranilor sărăciţi sau pieriţi în războaie 
au intrat în posesia marilor proprietari de pământ 
(atifundiari). Mulţi ţărani au căzut în rândul sclavilor. 
Numărul sclavilor proveniţi din ţăranii liberi sau prizonieri 
de război a crescut considerabil. Munca sclavilor va sta la 
baza întregii producții din societate, prestată pe 
pământuri, în ateliere, mine, pe corăbii, de către sclavii 
particularilor sau ai statului. Erau şi sclavi care serveau în 
casele celor bogați în calitate de medici, profesori, 
muzicieni. O categorie specială a sclavilor o constituiau 
gladiatorii, cei care luptau în arenele circului pentru a 
distra pe nobili. Viaţa acestora era în permanentă 
primejdie. Sclavajul roman capătă forma sa clasică. 

În urma cuceririlor, Roma devine aşadar puternică. 
Dar transformările petrecute în societate vor conduce tot 
mai mult la criza republicii şi, în cele din urmă, la căderea 
ei. Oamenii cu vederi înaintate şi-au dat seama de 
necesitatea unor reforme care să conducă la rezolvarea 
crizei şi la democratizarea vieţii publice. O frumoasă 
pagină au înscris în istoria antichităţii romane fraţii 
Gracchi: Tiberius şi Caius. Gracchii erau de viţă aleasă. 
Mama lor, Cornelia, o femeie virtuoasă, era fiica lui Scipio 
Africanul, cel care îl învinsese pe Hannibal. Familia lor se 
bucura de un vechi renume şi era cinstită în cercurile 
nobilimii senatoriale, dar şi invidiată. Cornelia a dat fiilor 
ei o educaţie aleasă şi mai ales i-a învăţat să-şi iubească 
patria. Se spune că într-o zi Cornelia a primit vizita unei 
nobile romane. Văzând-o cât este de simplu îmbrăcată, s-a 
mirat şi a întrebat-o: „Tu nu porţi nicio podoabă?” La care 
Cornelia, chemându-i pe cei doi fi ai săi, i-a răspuns: „lată, 
acestea sunt podoabele mele!”. 

Ajuns tribun al poporului în anul 133 î.Hr. Cornelius 
Gracchus a luptat din răsputeri ca proiectul de lege agrară 
să fie votat în senat. 


„Până şi fiarele sălbatice îşi au vizuinile lor - spunea 
el - numai aceia care mor pentru Italia sunt fără adăpost şi 
siliţi să rătăcească împreună cu femeile şi copiii lor. 
Comandanții îi înşală pe soldaţi când îi îndeamnă să moară 
pentru mormintele strămoşilor. Ei sunt numiţi stăpânii 
lumii, dar, în realitate, ei nu au niciun petic de pământ”. 

La vremea aceea, principalele aspecte ale crizei 
republicii, a armatei şi cea agrară, decurgeau din procesul 
ruinării ţărănimii. Legea agrară a lui Tiberius prevedea ca 
pământul ocupat ilegal de cei bogaţi să reintre în posesia 
statului, urmând ca acesta să-l împartă ţăranilor în loturi 
de pământ. Deznodământul a fost însă tragic. Senatorii au 
atacat reforma şi s-au opus aplicării ei. În lupta sângeroasă 
ce s-a dezlănţuit, Tiberius şi mulţi dintre partizanii săi au 
fost ucişi. 

Caius Gracchus devine şi el tribun al poporului în 
anul 123 î.Hr. El este iniţiatorul mai multor reforme. 
Pentru orăşeni erau puse în vânzare prin lege (lex 
frumentaria) grâne la preţ redus. Printr-o altă lege (lex 
judiciaria), cavalerilor li se dădea drept de a judeca alături 
de senatori. Se hotăra ca aliaţii din Italia ai Romei să 
capete drept de cetăţenie. Urmărind să continue 
activitatea fratelui său pe linia reformei agrare, Caius s-a 
gândit ca pe locul vechii Cartagine să înfiinţeze o colonie 
pentru 6000 de familii. Şi de data aceasta nobilimea 
senatorială s-a opus reformelor. În lupta care s-a deschis, 
Caius este rănit şi, pentru a nu cădea în mâinile 
duşmanilor săi, porunceşte unui partizan al său să-l ucidă. 

Deşi reformele fraţilor Gracchi contribuiau la 
refacerea parţială a gospodăriilor ţărăneşti şi aduceau un 
oarecare echilibru social, ele au eşuat. În societatea 
romană criza a continuat să se accentueze. Două mari 
procese istorice o vor aduce în pragul pieirii: răscoalele 
sclavilor şi războaiele civile din secolul I î.Hr. 

Cea mai puternică răscoală a fost cea condusă de 
Spartacus (7473 î.Hr.). Urmărind să-i scoată pe sclavi din 
Italia pentru a-i elibera, acest gladiator trac va pune în 
cumpănă puterea conducătorilor Re publicii romane. 


Răscoala e înăbuşită de armatele romane conduse de 
generalul Crassus. Spartacus însuşi moare în luptă pentru 
cauza libertăţii. 

În vremea războaielor civile, s-au evidenţiat bărbaţi 
politici însetaţi de putere, care şi-au disputat locul de 
dictator. Are loc a accentuare a luptei politice între două 
grupări: cea democratică (populară) şi cea aristocratică, a 
latifundiarilor (optimaţii). În anul 108 î.Hr. Partidul popular 
îşi întăreşte poziţiile alegându-l consul pe Marius. Alegerea 
lui avea loc în perioada în care erau în plină desfăşurare 
expedițiile pe care statul roman le-a purtat împotriva lui 
Jugurtha, pretendent la tronul Numidiei. Expediţiile au 
durat mai mulţi ani (113-105 î.Hr). Jugurtha era foarte 
puternic. Învinsese şi ameninţa Roma. Conducerea luptei 
împotriva lui Jugurtha a fost încredinţată lui Marius, care 
va fi în final încoronat de biruinţă. 

Marius va stăvili apoi năvala cimbrilor şi a teutonilor. 
Este drept, după aceste victorii el a devenit foarte popular 
şi a fost ales de şase ori consul, fapt neîntâlnit până atunci. 
Dar ceea ce îl va face celebru în istorie a fost nu atât 
victoriile obţinute, ci mai cu seamă reforma sa militară 
prin care a căutat să rezolve criza armatei, aşa cum 
încercaseră fraţii Gracchi în domeniul crizei agrare. 

Potrivit reformei militare a lui Marius, serviciul 
militar nu se mai făcea pe baza situaţiei materiale, întrucât 
cheltuielile de întreţinere a armatei erau suportate de stat. 
Soldaţii romani prestau serviciul militar pentru care 
primeau soldă. După lăsarea la vatră ei deveneau veterani 
şi primeau pământ pentru a-l lucra. Serviciul militar devine 
astfel o ocupaţie ca oricare alta. De ea beneficiază în 
primul rând cetăţenii săraci. Ei au mai mare încredere în 
comandantul care îi conduce la victorie, pe care îl urmează 
în luptă fără şovăire şi mai puţi sau deloc în Senat. În felul 
acesta statul roman se îndrepta cu paşi repezi spre 
dictatura militară. Totodată s-au creat premise pentru 
primul război civil. 

În viaţa politică se ridică reprezentantul optimaţilor, 
Sylla, fost locotenent al lui Marius. Senatul anulase 


aliaţilor Romei din Italia cetăţenia romană. Nemulțumirea 
acestora conduce la răscoală. În anul 88 î.Hr. Sylla, 
excepţional comandant militar, înfrânge cu uşurinţă 
răscoala aliaţilor şi, ceea ce îi aduce o şi mai mare faimă, 
obţine o fulgerătoare biruinţă asupra armatelor lui 
Mithridate, regele Pontului, întorcându-se victorios la 
Roma, Sylla instaurează dictatura militară. Războiul civil 
cu Marius este dezlănţuit şi Sylla triumfă. 

Partizanii lui Marius sunt înlăturați şi nimiciţi. 
Senatului i se întăreşte autoritatea, dar ca organ 
subordonat puterii lui Sylla. Se anulează vechea constituţie 
şi se introduce o nouă constituţie care limitează atribuţiile 
tribunilor plebei şi ale Adunării poporului, cavalerii sunt 
lipsiţi de dreptul de jurisdicție pe care îl avuseseră, plebea 
nu mai primeşte grâu în mod gratuit. Situaţia aceasta nu 
dură însă mult. În anul 79 î.Hr. Sylla se retrage pe 
neaşteptate din viaţa politică şi în anul 78 î.Hr. Moare. 

Războaiele civile vor continua. Nici setea de putere a 
comandanților militari nu se stinsese şi nici ambițiile lor 
nemăsurate. În anul 60 î.Hr. Se încheie o alianţă a trei 
bărbaţi politici, Crassus, Pompei şi Caesar, cunoscută sub 
numele de primul triumvirat. 

Nobilimea senatorială a sprijinit acest act şi ideea de 
instaurare a unei noi dictaturi militare. Imaginea răscoalei 
lui Spartacus era încă vie în mintea senatorilor. Crassus 
moare, iar între Pompei şi Caesar se desfăşoară al doilea 
război civil. În lupta decisivă de la Pharasalus (48 î.Hr.) 
Pompei este înfrânt şi fuge în Egipt, unde este asasinat. 
Caesar instaurează dictatura sa militară. El efectuează 
câteva reforme importante: împarte pământ veteranilor în 
câteva rânduri; reglementează sistemul datoriilor, fără însă 
a le desfiinţa, deoarece aceasta ar fi nemulţumit pe 
cavaleri; reduce chiriile pentru locuinţe; s-a manifestat 
prin spirit gospodăresc, hotărând construirea de drumuri 
şi drenarea mlaştinilor; a fost reformat calendarul. Tot pe 
linia măsurilor întreprinse se înscrie şi grija clarvăzătoare 
pentru soarta locuitorilor din provinciile cucerite: este 
reglementată perceperea impozitelor şi acordarea 


cetăţeniei romane provincialilor. Acest fapt ajuta la 
procesul de romanizare, care era în plină desfăşurare în 
provincii. 

Politica lui Caesar nu putea să mulţumească pe toţi. 
Nobilimea senatorială cu precădere vedea în dictatura lui 
Caesar, conducător cu mare personalitate, pierderea până 
la anihilare a autorităţii ei. Mai întâi a avut loc o conjurație 
condusă de Catilina, care a fost descoperită la timp de 
Caesar. Cicero, personalitate politică deosebită şi ilustru 
filosof roman, va rosti în Senat discursuri împotriva lui 
Catilina, cunoscute sub numele de „Catilinare”. Dar în anul 
44 î.Hr. Caesar a fost asasinat în Senat de către o 
conspirație condusă de fiul său adoptiv, Brutus şi de către 
un alt republican, Cassius. Conspiratorii au urmărit prin 
aceasta să salveze republica de la pieire. Era însă numai o 
iluzie! 

În anul 43 î.Hr. S-a format al doilea triumvirat între 
Lepidus, comandantul cavaleriei lui Caesar, Antonius, 
general al lui Caesar şi Octavian, un tânăr ambițios aflat 
doar la vârsta de 19 ani, care era nepotul lui Caesar. 
Triumviratul îşi propunea să lupte împotriva senatorilor şi, 
în primul rând, împotriva celor care îl uciseseră pe Caesar. 
Lupta dintre armatele triumvirilor şi ale republicanilor a 
avut loc la Philippi, în Macedonia, în anul 42 î.Hr. Şi s-a 
încheiat prin victoria triumvirilor. 

Curând, între triumviri se ivesc neînţelegeri. Lepidus 
este înlăturat. Antonius şi Octavianus se vor confrunta într- 
un ultim război civil. Acesta se încheie cu victoria lui 
Octavianus de la Actium (31 î.Hr.) şi moartea lui Antonius, 
care se retrăsese în Egipt, la regina Cleopatra. Octavianus 
va instaura la Roma Principatul. Republica se prăbuşeşte. 

Acvila imperială 

Principatul a fost o formă de trecere de la republică 
la imperiu. Octavianus, în calitate de principe (primul om 
în stat), concentra în mâini întreaga putere. El instaurează 
la scurt timp imperiul, devenind primul împărat al 
romanilor, sub numele de Octavianus Augustus (cel Slăvit). 

Intărindu-şi puterea, Augustus a întărit totodată 


autoritatea Senatului, pentru a avea un organ permanent 
pe care să se sprijine. A căutat să creeze însă impresia că 
menţine instituţiile republicii pentru a asigura liniştea 
internă. Plebea oraşelor a fost atrasă prin distribuirea 
gratuită a cerealelor şi prin jocuri de circ (panem et 
circenses). Împăratul a oprit decăderea societăţii romane 
luând măsuri de protejare a căsătoriei şi familiei, a interzis 
divorţul, a pedepsit luxul şi necinstea. 

Epoca lui fiind marcată de înflorirea culturii şi artei 
este pe drept socotită, ca şi cea a lui Pericle, „un secol de 
aur”. 

Imperiul a continuat cuceririle, adăugând Pannonia 
(Ungaria) şi Moesia (Serbia şi nordul Bulgariei). Provinciile 
erau unităţi administrative ale imperiului: cele nou 
cucerite erau conduse direct de împărat printr-un trimis al 
său, guvernator (imperial). 

În timpul domniei împăratului Octavianus Augustus, 
în Iudeea, unde domnea Irod cel Mare, rege clientelar 
statului roman, s-a născut lisus Hristos. Acel an va fi 
socotit în cronologie începutul erei noastre (d. Hr.), în timp 
ce anii de dinainte de anul 1 se plasează înaintea erei 
noastre (î. Hr.). 

Noua religie - creştinismul - care s-a răspândit la 
Roma, venind din Orient, mai ales prin adepţii ei din 
rândul sclavilor şi săracilor, predica egalitatea între 
oameni, puritatea sufletească pentru a dobândi adevărata 
fericire în împărăţia cerurilor, după moarte. Primii creştini 
au fost urmăriţi, persecutați, supuşi la torturi şi ucişi fără 
milă. 

Dintre urmaşii lui Augustus, cei mai însemnați 
împărați au fost: Traian (98-117 d. Hr.), în timpul căruia 
Imperiul roman atinge apogeul întinderii sale prin cuceriri 
în Orient şi supunerea Daciei, care este transformată în 
anul 106 d. Hr. În provincie romană; Septimiu Sever (193- 
211 d. Hr.), care imprimă imperiului caracterul unei 
monarhii militare. 

Din secolul al Ill-lea d. Hr. Imperiul intră în criză. 
Răscoalele sclavilor se înmulţesc. La graniţele imperiului 


ameninţă popoare venite din nordul Europei şi apoi din 
Asia. Împăratul Dioclețian (284305 d. Hr.) încearcă să 
împiedice decăderea imperiului, împărţindu-l în patru 
părţi, conducerea având-o patru demnitari (tetrarhie), 
sistem care n-a dat bune rezultate. Constantin cel Mare 
(306-337 d. Hr.) reface unitatea imperiului şi, în anul 313 
d. Hr. Dă Edictul din Milan, prin care creştinismul devine 
religia oficială în Imperiul roman. Teodosiu cel Mare (379- 
395 d. Hr.), nemaiputând menţine unitatea imperiului, l-a 
împărţit, în anul 395, între fiii săi: Honorius a primit partea 
de apus, cu capitala la Ravenna, Arcadius partea de 
răsărit, cu capitala la Constantinopol (Bizanţ). 

În anul 476, „Cetatea eternă”, Roma, cade sub 
loviturile herulilor (popor germanic), conduşi de Odoacru. 
Ultimul împărat, numit ca şi întemeietorul Romei, Romulus 
(Augustulus) este detronat. Data căderii Romei marchează 
sfârşitul antichităţii, deşi Imperiul roman de răsărit 
(Bizantin) mai dăinuie o mie de ani. 

Cultura clasică romană 

O afirmare atât de glorioasă, cum au realizat romanii 
în istorie, este însoţită şi de o mare cultură. Roma a izbutit 
să cucerească o lume nu numai prin forţa armelor, ci şi 
prin puterea spiritualităţii ei, prin procesul de romanizare 
impus altor popoare, care şi-au însuşit limba şi civilizaţia 
superioare venite de pe malurile Tibrului. Cultura romană 
a realizat a doua mare sinteză după cea elenistică, 
continuând-o pe aceasta şi contopind-o cu propriile 
realizări în ceea ce se numeşte cultura greco-romană. 
Romanii au preluat de la greci scrierea, alfabetul, dar au 
introdus în circuitul scrierii popoarelor caracterele latine. 
Deşi i-au cucerit pe greci, romanii au înţeles bogăţia 
culturii acestora şi n-au distrus nimic, ci au asimilat. In 
şcolile greceşti de la Roma, „pedagogii” erau sclavi greci 
cu ştiinţă aleasă de carte. La Roma, în timpul lui Augustus, 
s-au înfiinţat mai multe biblioteci, care s-au înmulţit sub 
împărații Vespasian şi Traian. 

Literatura 

Literatura a fost la început influenţată de cea greacă, 


dar în timpul lui Octavian Augustus au apărut şi au creat 
cei mai de seamă poeţi ai literaturii latine originale şi 
clasice. 

Virgiliu cântă în poezii farmecul vieţii de ţară, 
pastorală, muncile agricole etc. În epopeea Eneida, în care 
povesteşte faptele eroului troian, Eneas, se manifestă 
puternic dragostea pentru Roma şi gloria ei. Eneida, prin 
factura sa, se ridică la valoarea poemelor homerice. 
Horaţiu scrie Ode, Epode, Satire şi Scrisori. Ovidiu, exilat 
de Augustus la Tomis (Constanţa), scrie Tristele şi 
Ponticele, unde ne dă ştiri despre viaţa strămoşilor noştri 
geţi. Se remarcă Juvenal, marele poet al satirei romane, 
epigramistul  Marţial şi  fabulistul Phaedrus. Genul 
dramatic nu lipseşte. Cei mai însemnați dramaturgi romani 
au fost Plautus şi Terentius. În comediile sale, folosind ca 
inspiraţie piese greceşti, Plautus satirizează moravurile 
societăţii, iar Terentius se face exponentul spiritului roman 
cult şi distins. 

Religia 

Religia nu constituie pentru romani un izvor atât de 
fecund de inspiraţie, ca la greci, deşi aveau tot o religie 
politeistă, copiată după aceştia: la romani, Zeus devine 
Jupiter, Hera devine Junona, Poseidon devine Neptun, Ares 
devine Marte, Afrodita devine Venus, Pallas Atena devine 
Minerva, Dionyssos devine Bachus etc. În plus romanii 
aveau şi zei protectori ai oraşului Roma: Janus (zeul 
soarelui), Saturn (zeul semănăturilor), Vesta (zeiţa focului 
sacru de pe altarul cetăţii, foc ce era vegheat de fecioarele 
vestale). Ei credeau şi în zeii protectori ai căminului şi 
familiei: larii şi penaţii. Numeroase temple au fost ridicate 
în cinstea zeilor. Preoţii proveniţi din rândul patricienilor 
aveau un rol mai însemnat decât la greci, însă nu atât cât 
la popoarele Orientului antic. 

Ştiinţa 

În domeniul ştiinţelor, istoria joacă un rol de seamă. 
Titus Livius prezintă în istoria sa evenimentele de la 
întemeierea Romei până la domnia lui Augustus, într-un 
stil curgător, cu multă căldură şi sentiment patriotic. 


Plinius cel Bătrân s-a evidenţiat în domeniul ştiinţelor 
naturii. El a sintetizat cunoştinţele despre natură 
acumulate până la vremea sa. Geograful Ptolomeu a 
studiat şi a elaborat reguli privind felul cum trebuie 
întocmite hărţile geografice. 

Arta 

Arta romană a fost monumentală. Până la Augustus 
erau puţine construcţii care să poată înfrumuseţa Roma. E 
drept că în secolul I î.Hr. Se ridicaseră câteva teatre 
frumoase, dintre care se evidenția în chip deosebit Teatrul 
lui Pompei. 

Augustus a impulsionat activitatea arhitecţilor şi 
sculptorilor, astfel încât în ultimii ani ai domniei să poată 
spune pe drept: „Am găsit un oraş de cărămidă şi las unul 
de marmură”. Caracteristice pentru arhitectura romană au 
fost templele, termele (băile publice), apeductele, arcurile 
de triumf şi columnele. 

Din ordinul lui Augustus s-au ridicat pe Câmpul lui 
Marte: Altarul Păcii (Ara pacis), un uriaş mausoleu, Teatrul 
lui Marcellus şi Panteonul (templul zeilor protectori ai 
imperiului). Sub urmaşii lui Augustus, Roma s-a îmbogăţit 
cu noi monumente. 

În timpul lui Vespasian (69-79), la Roma a început 
construirea unui amfiteatru uriaş, Colosseum, unde aveau 
loc luptele gladiatorilor. 

De numele împăratului Traian şi al arhitectului 
Apollodor din Damasc este legat noul forum de la Roma, în 
mijlocul căruia s-a înălţat Columna lui Traian, în cinstea 
victoriei asupra dacilor. În provinciile imperiului s-au 
ridicat monumente apreciabile: vestitul apeduct de pe râul 
Gard din Gallia (Franţa de azi), monumentul de la 
Adamclisi din Dobrogea, operă a aceluiaşi Apollodor din 
Damasc. Nu lipsesc din decorul general, sculptura, pictura 
şi, un gen nou, mozaicul. 

Cele mai reuşite portrete în marmură sunt statuile şi 
busturile împăraţilor romani, dar şi ale unor persoane de 
rang însemnat sau obscure. Fresca şi mozaicul au 
îmbogăţit arta decorativă şi au împodobit construcţiile 


romane. 

Cultura romană este atât de vastă în formele ei de 
manifestare şi atât de bogată în conţinut, încât aproape nu 
există popor al lumii care să nu fi beneficiat cel puţin 
indirect de bunurile sale. 

Pentru noi, românii, popor latin la Dunăre şi Carpaţi, 
moştenirea romană a fost directă şi atotcuprinzătoare. Noi 
suntem, ca şi italienii, spaniolii, francezii, portughezii, 
popor neolatin, din marea familie romană. Şi singurii 
dintre aceştia care purtăm numele strămoşilor noştri 
romani. Dar, în general vorbind, moştenirea romană, atât 
în domeniul istoriei, cât şi al culturii, aduce antichitatea la 
apogeul clasic de manifestare. O aduce în aşa fel încât îi 
dăruieşte retrospectiva unei ascensiuni uriaşe şi simbolul 
măreției sale! 

Daco-geţii şi primii strămoşi daco-romani 

Originile poporului român se pierd în negura 
vremurilor. Documente istorice ne îndreptăţesc să afirmăm 
că „suntem aici dintotdeauna”. Urmele de veche locuire pe 
care arheologii le-au descoperit pe teritoriul de la nordul 
bătrânului fluviu Istru pot fi urmărite din timpurile 
preistorice (aproximativ de acum un milion de ani) într-un 
proces continuu, în toate etapele dezvoltării vechii 
societăţi omeneşti (paleolitic, neolitic, bronz, fier). 

In perioada de trecere spre epoca bronzului (cea. 
2000-1800 î.Hr.) se semnalează pătrunderea în Europa a 
unei populaţii noi, venite dinspre stepele din nordul Mării 
Negre. Aceste populaţii, care aveau un caracter păstoresc 
şi sunt socotite de specialişti ca fiind „indo-europeni”, s-au 
aşezat treptat în Europa. Fiind mai numeroşi ca băştinaşii, 
i-au asimilat pe aceştia, le-au impus cultura lor materială şi 
spirituală. Acesta a fost în fapt procesul de 
indoeuropenizare. De la această dată, izvoarele literare 
consemnează în Europa de sud-est trei mari neamuri: 
grecii, illirii şi tracii, în vreme ce, în vestul Europei se 
diferenţiază neamurile galilor (celții) şi germanilor. Pentru 
istoria poporului român ne interesează TRACII, deoarece 
ei sunt de fapt primii strămoşi ai românilor. Despre ei ne 


informează „părintele istoriei”, grecul Herodot, în cartea 
sa „Istorii”, cu prilejul descrierii expediției pe care Darius, 
regele perşilor, o face în anul 514 î.Hr. Împotriva sciţilor 
din nordul Mării Negre. Herodot arată că tracii erau 
aproape tot atât de numeroşi ca şi triburile inzilor 
(indienilor) şi că, după aşezarea lor în Europa, au ocupat 
un teritoriu întins din nordul Marelui Fluviu (desigur 
Dunărea, numită de Herodot în greceşte Istros) şi până la 
Marea Egee. Tracii sud-dunăreni erau împărţiţi în 
numeroase triburi (ca moesi, bessi, odrizi, crobizi), care 
însă se războiau între ele, ceea ce le făcea să fie o pradă 
uşoară pentru duşmani. În schimb, tracii nord-dunăreni (pe 
care grecii îi numeau geţi, iar romanii daci) s-au apărat în 
faţa atacurilor lui Darius, fapt care îl determină pe 
Herodot să menţioneze că erau „cei mai viteji şi mai drepţi 
dintre traci”. 

Dacă tracii sunt creatorii civilizaţiei bronzului pe 
teritoriul patriei noastre, în perioada când geto-dacii sunt 
pomeniţi de Herodot, epoca fierului (secolele VIII-I î.Hr.), 
se produsese diferenţierea daco-geților de masa tracilor. 
Deci  daco-geţii sunt creatorii civilizaţiei fierului pe 
teritoriul patriei noastre. În această perioadă, ca urmare a 
folosirii uneltelor de fier, are loc destrămarea relaţiilor 
gentilice, stratificarea socială şi apariţia pe această bază a 
aristocrației tribale şi a formelor de organizare statală. 
Acest proces istoric conduce la unirea triburilor în uniuni 
de triburi, care au ca formă de conducere democraţia 
militară, întâlnită şi la alte popoare antice în perioada de 
trecere la sclavagism. 

În secolul al III-lea î.Hr. Exista la nord de Dunăre o 
puternică uniune de triburi sub conducerea regelui (un fel 
de bazileu grec) Dromihete. Acesta izbuteşte cu forţele 
armate de care dispunea să învingă şi să oprească 
înaintarea trupelor macedonene conduse de Lisimah, un 
urmaş al lui Alexandru cel Mare. Adevărata formaţiune 
statală se întemeiază însă în secolul I î.Hr. Sub regele 
Burebista (8244 î.Hr.), numit într-o inscripţie greacă „cel 
dintâi şi cel mai mare dintre regii din Tracia”. Burebista 


pune bazele unui stat centralizat şi independent, prin 
alăturarea de bună voie a căpeteniilor dace la această 
uniune sau, uneori, prin luptă. Hotarele statului, având ca 
centru Munţii Orăştie, erau întinse: de la Dunărea mijlocie 
şi Marus (Moravia, în Slovacia), până la Olbia şi Marea 
Neagră, din Carpaţii nordici, până la Balcani. Era un 
adevărat imperiu, încât Caesar proiectează o expediţie 
împotriva lui. În vederea confruntării cu statul roman, 
Burebista trimite pe grecul Acomion din Dionisopolis să-l 
întâlnească pe Pompei, rivalul lui Caesar, pentru a încheia 
o alianţă, însă confruntarea nu mai are loc, Caesar fiind 
asasinat (44 î.Hr.). În acelaşi an, Burebista va fi victima 
unei conjuraţii a căpeteniilor militare dace, nemulţumite 
de ştirbirea puterii pe care o avuseseră în vechile lor 
formaţiuni statale. După moartea marelui rege, statul se 
menţine numai în Munţii Orăştie, dar va fi refăcut de 
regele Decebal (87-106 î.Hr.), figură de erou legendar al 
neamului nostru, care conduce oastea dacilor în luptele de 
apărare a teritoriului străbun. În urma confruntărilor 
decisive din 101-102 şi 105-106, când armata romană era 
condusă de unul dintre cei mai viteji împărați, Ulpius 
Nerva Traian, dacii sunt înfrânți, iar cea mai mare parte a 
Daciei este transformată în provincie romană. Din 
contopirea băştinaşilor daci cu colonizatorii romani, prin 
procesul de romanizare se naşte poporul român de origine 
latină şi vorbind o limbă romanică. 

Aceasta este, pe scurt, istoria primilor noştri 
strămoşi. Moştenirea pe care ne-au lăsat-o este deosebit 
de prețioasă. Dacii ne apar de la început ca fiind un popor 
unitar, socotiți astfel de istoricul Strabo pentru că vorbeau 
aceeaşi limbă. Limba geto-dacilor era un dialect al limbii 
traco-dace. Vechea lor scriere, până la adoptarea 
alfabetului elen şi apoi latin, a fost asemănătoare scrierii 
din Mesopotamia. Cele mai remarcabile vestigii de scriere 
sunt inscripţia greacă de pe pereţii unui chiup de la Ocniţa 
şi o inscripţie în limba dacică (dar cu litere latine) de pe un 
vas de cult descoperit la Sarmizegetusa: DECEBALUS PER 
SCORILO (Decebal, fiul lui Scorilo). 


Cultura materială şi spirituală a dacilor a fost 
influenţată (fără a-şi pierde niciodată originalitatea) de 
neamurile vecine care s-au aşezat în imediata apropiere, 
sau în spaţiul carpato-danubiano-pontic, ca de exemplu 
sciţii şi celții (de la care deprind mai bine meşteşugul 
prelucrării fierului) şi mai ales de coloniile greceşti de la 
Marea Neagră, Callatis, Tomis, Histria, cu care întreţineau 
strânse legături şi făceau un comerţ activ. 

Dacii aveau tradiţii şi obiceiuri comune, care izvorau 
din originea comună şi limba pe care o vorbeau. Aveau un 
port propriu, caracteristic, aşa cum se poate observa pe 
unele reliefuri şi statuete sau în reprezentările de pe 
Columna lui Traian şi metopele monumentului de la 
Adamclisi. Cetățile geto-dace erau impresionante prin 
masivitate, rezistenţa la atacuri, concepţie arhitectonică. 
Exemplul cel mai bun îl constituie cetăţile fortificate din 
Munţii Orăştie ca: Sarmizegetusa (Grădiştea Muncelului), 
Costeşti, Blidaru, Piatra Roşie, Bănița. În aşezări sau în 
sanctuare (necropole) s-au găsit unelte, arme sau podoabe 
ce ne ajută să reconstituim bogăţia de viaţă, de cultură şi 
civilizaţie, mijloacele de luptă în apărarea teritoriului. 
Ocupațiile lor erau agricultura, creşterea vitelor, 
meşteşugurile (casnice şi de prelucrare a metalelor), 
mineritul, comerţul etc. Dacii aveau cunoştinţe în domeniul 
diferitelor ştiinţe: botanică, medicină, astronomie. 
Remarcabil este cadranul solar din complexul de sanctuare 
descoperite la Sarmizegetusa. 

În domeniul artei, descoperirile sunt numeroase, 
adesea fiind depozitate cu tezaure de aur şi argint, iar 
ceramica pictată este uimitoare prin frumuseţea, 
simbolistica şi marea sa expresivitate artistică. Se poate 
astfel afirma cu îndreptăţire că civilizaţia şi cultura dacilor 
nu este cu nimic mai prejos decât a celorlalte popoare ale 
antichităţii. 

Religia dacilor era politeistă. Divinizau pe Zamolxis 
(ca zeu suprem), divinitate subpământeană a vegetației şi 
fertilităţii, Gebeleizis (un zeu ceresc al luminii), un zeu al 
războiului asemănător lui Marte şi pe zeiţa Bendis (a lunii 


şi pădurilor). În procesul de romanizare vor lua 
creştinismul direct de la romani. 

Românii au moştenit de la daci şi romani virtuțile 
celor doi strămoşi: vitejie, demnitate, dragoste de libertate 
şi de frumos. 

Sfârşit 


